Proses damai di Selatan Thai: Barisan Revolusi Melayu Patani tuntut jaminan keselamatan

KUALA LUMPUR, 23 Oktober - Barisan Revolusi Nasional Melayu Patani (BRN) menuntut kerajaan Thailand memastikan keselamatan anggotanya yang menyertai rundingan awam ke arah perdamaian kekal di selatan negara itu.Jurucakap Jabatan Penerangannya, Abdul Karim Khalib, berkata susulan insiden pembunuhan anggot BRN pada September lalu, dibimbangi akan menghakis keyakinan komuniti Islam dan BRN terhadap proses damai yang kini memasuki pusingan ke-enam.“Pada 27 September 2022, seorang anggota BRN, Zahri Abdullah berusia 42 tahun diculik sekumpulan lelaki di bandar sempadan, Rantau Panjang.“Mangsa kemudian dibunuh kejam dengan kesan kelar di seluruh badan bertujuan menyukarkan pengecaman identiti. Mayat dibuang ke dalam Sungai Golok dan ditemukan terapung oleh orang ramai pada 29 September,” katanya melalui kenyataan pada Sabtu.Oleh itu, BRN mengutuk keras pembunuhan Zahri dan mendesak semua ancaman yang dapat mengganggu proses damai ditangani dengan berkesan oleh Bangkok termasuk menjamin keselamatan perwakilan BRN ke sesi rundingan awam.“Selain itu, pertubuhan berkenaan turut mengecam sebarang tindakan menyalahi undang-undang ke atas masyarakat Patani seperti pengumpulan sampel asid deoksiribonukleik (DNA) secara paksa terhadap kanak-kanak dan remaja Patani.“Semua bentuk penganiayaan melampau ke atas anggota BRN dan masyarakat Patani adalah satu bentuk penghinaan terhadap proses damai yang sedang berjalan sekarang," katanya.

(Jurucakap Jabatan Penerangannya, Abdul Karim Khalib)

Tambah Abdul Karim, BRN dan kerajaan Thailand telah menandatangani perjanjian ke arah pendamaian di Kuala Lumpur untuk bersetuju menyertai rundingan awam ke arah keamanan kekal di selatan.Pada ketika itu, Leftenan Jeneral Pattanathabutr Paradorn mewakili kerajaan Thailand dan Hassan Taib pula mewakili BRN bagi menandatangani perjanjian tersebut pada 28 Februari 2013.“Lanjutan inisiatif Kuala Lumpur terhadap keamanan selatan Thailand telah membawa kepada Inisiatif Berlin yang menjadi rujukan kepada BRN dan Bangkok untuk menyambung rundingan keamanan secara rasmi.“Proses damai diteruskan lagi menerusi kesepakatan terhadap Prinsip-prinsip Am Proses Dialog Damai pada 31 Mac 2020. Prinsip ini memberi pengiktirafan kepada identiti bangsa Melayu Patani dari semua segi yang dikenali sebagai Komuniti Patani,” jelasnya lagi.


Ribut tropika Roslyn menuju pantai barat Mexico, kekuatan taufan kini dalam kategori tiga

MEXICO, 22 Oktober - Ribut tropika Roslyn dilaporkan bergerak laju menuju ke pantai barat Mexico dan dijangka mendarat dengan kekuatan taufan kategori tiga.Pusat Taufan Kebangsaan (NHC) berkata ribut itu berada 270 kilometer di barat daya bandar pelabuhan Manzanillo.

"Kelajuan angin telah meningkat kepada hampir 195 kilometer sejam dan bergerak ke barat laut dengan kelajuan 11 kilometer sejam dengan tiupan lebih tinggi. Roslyn ialah taufan kategori tiga pada Skala Angin Taufan Saffir-Simpson," kata NHC dalam laporan terbaharunya.NHC turut memaklumkan, hujan lebat yang berlaku boleh menyebabkan banjir kilat serta berkemungkinan berlaku tanah runtuh.-AFP


Gerhana matahari separa dari Iceland ke India pada Selasa

PARIS, 22 Oktober - Gerhana matahari separa akan dapat dilihat merentasi kawasan Hemisfera Utara pada Selasa, dengan ahli astronomi amatur diberi amaran berhati-hati menonton fenomena yang jarang berlaku itu.Institut IMCCE di Balai Cerap Paris di Perancis berkata gerhana akan bermula pukul 8.58 pagi di Iceland dan berakhir di pantai India pada pukul 1.02 petang melintasi Eropah, Afrika Utara dan Timur Tengah.

Gerhana matahari berlaku apabila bulan melintas antara matahari dan bumi, memancarkan bayang-bayangnya ke planet kita.

Gerhana matahari penuh berlaku apabila bulan menyekat sepenuhnya cakera matahari, menjerumuskan sebahagian bumi ke dalam kegelapan sepenuhnya.

Bagaimanapun, Balai Cerap Paris memaklumkan, gerhana Selasa ini hanyalah sebahagian dan bayang-bayang bulan tidak akan menyentuh langsung permukaan bumi."Bulan akan meliputi maksimum 82 peratus matahari di atas Kazakhstan, namun ia tidak akan cukup untuk menggelapkan siang hari," kata ahli astronomi di Balai Cerap Paris, Florent Deleflie.Tambah Delefile, untuk mula merasakan kegelapan di langit, untuk melihat sejenis cahaya sejuk, matahari perlu sekurang-kurangnya 95 peratus dikaburkan.- AFP


Dakwa peguam gagal, El Chapo minta dibebaskan atau dibicara semula

(Joaquin "El Chapo" Guzman (KIRI) diiringi oleh askar di lapangan terbang tentera laut di Mexico City pada 22 Februari 2014 / REUTERS)

NEW YORK, 22 Oktober- Raja dadah Mexico yang disabitkan, Joaquin "El Chapo" Guzman meminta mahkamah persekutuan AS untuk menolak sabitan kesalahannya pada 2019 kerana mengedar dadah dan pengubahan wang haram atau memerintahkan perbicaraan baharu.Menerusi satu dokumen mahkamah, yang ditandatangani oleh Guzman pada 6 September dan didedahkan kepada umum melalui mahkamah minggu ini, raja Mexico itu berkata dia telah diberikan "bantuan tidak berkesan" oleh peguamnya dalam perbicaraan lalu.Dia meminta mahkamah untuk "sama ada menolak dakwaan, memerintahkan perbicaraan, atau menjadualkan pendengaran keterangan."Guzman, yang pernah mengetuai kartel Sinaloa, sindiket pengedaran dadah terbesar di dunia, kini menjalani hukuman penjara seumur hidup di penjara Colorado.Menerusi peguamnya, Guzman berhujah di hadapan mahkamah bahawa peguam terdahulu gagal mencapai rundingan pengakuan dan membantah usul kerajaan berhubung apa yang mereka katakan sebagai maklumat sulit."Kesan kumulatif daripada kesilapan ini telah melucutkan (Guzman) daripada perbicaraan yang adil," kata usul itu.Dokumen mahkamah itu juga menghujahkan penyelewengan dalam ekstradisinya dari Mexico pada 2017, mengatakan bahawa permintaan ekstradisi AS menetapkan bahawa dia dibicarakan di Texas atau California, bukan Brooklyn.Guzman telah merayu sebelum ini untuk perbicaraan baharu.Mahkamah rayuan AS pada 25 Januari mengekalkan sabitan Guzman, menafikan dakwaan salah laku juri dalam perbicaraan awalnya. Peguamnya berkata bahawa seorang juri tanpa nama tidak mengendahkan arahan hakim untuk mengabaikan liputan media mengenai perbicaraan itu.Mahkamah rayuan mengesahkan hukuman penjara seumur hidup yang dijatuhkan ke atas Guzman di mahkamah persekutuan di Brooklyn selepas perbicaraan selama tiga bulan.Guzman, yang dipenjarakan di ADX Florence, penjara dengan keselamatan maksimum di Colorado, telah disabitkan pada Februari 2019 kerana mengedar kokain, heroin dan ganja semasa penguasaan selama beberapa dekad sebagai raja dadah. - AFP

(Raja dadah yang ditangkap semula Joaquin "El Chapo" Guzman diiringi oleh askar di hangar milik pejabat Peguam Negara di Mexico City, Mexico 8 Januari 2016 / REUTERS)


Wanita saman L'Oreal, dakwa produknya punca kanser rahim

WASHINGTON, 22 Oktober- Seorang wanita Amerika yang menghidap kanser rahim mengemukakan saman kepada L'Oreal USA selepas mendakwa penyakitnya berpunca daripada menggunakan produk syarikat itu.Wanita itu, Jenny Mitchell, berkata dalam tuntutan sivil bahawa dia telah menggunakan produk itu selama lebih dua dekad, kemudian diserang kanser rahim yang memaksanya menjalani histerektomi penuh.Saman itu dibuat hanya beberapa hari selepas penerbitan kajian dalam Journal of the National Cancer Institute yang mewujudkan hubungan antara penggunaan produk pelurus rambut kimia dan kanser rahim.Kajian mendapati bahawa wanita yang menggunakan produk lebih daripada empat kali setahun adalah dua kali lebih berkemungkinan mendapat kanser rahim berbanding mereka yang tidak menggunakan produk tersebut.Kanser rahim agak jarang berlaku, tetapi kes seumpama semakin meningkat di Amerika Syarikat, terutamanya di kalangan wanita kulit hitam."Wanita kulit hitam telah lama menjadi mangsa produk berbahaya yang dipasarkan khusus kepada mereka," kata Ben Crump, peguam peribadi Mitchell, dalam satu kenyataan.Tuntutan sivil hari Jumaat menuntut ganti rugi daripada L'Oreal cawangan AS, gergasi kosmetik Perancis, antara syarikat lain."Kami berasa kes tragis Cik Mitchell adalah salah satu daripada banyak kes di mana syarikat secara agresif mengelirukan wanita kulit hitam untuk meningkatkan keuntungan mereka," kata Crump.L'Oreal bagaimanapun belum mengemukakan respon kepada tindakan saman itu. - AFP


Helikopter terhempas di sempadan China, lima tentera India maut

NEW DELHI, 22 Oktober- Lima tentera India terbunuh apabila helikopter yang dinaiki terhempas berhampiran sempadan negara dengan China pada Sabtu.Menurut Kementerian Pertahanan, ia merupakan kemalangan maut kedua seumpama itu di wilayah itu bulan ini.Helikopter Advance Light itu berlepas pada Jumaat di selatan Tuting, sebuah bandar terpencil berhampiran Garisan Kawalan Sebenar yang membahagikan negeri Arunachal Pradesh di timur laut India dari wilayah China.Pengawal trafik udara menerima panggilan kecemasan 'mayday' sebelum nahas.Nahas dipercayai berpunca daripada kegagalan teknikal atau mekanikal, kata kementerian itu dalam satu kenyataan.Empat mayat telah ditemui dan anggota penyelamat sedang berusaha untuk mencari penumpang kelima dan terakhir helikopter itu, kata kenyataan tersebut."Tentera India mengucapkan takziah dan berdiri teguh bersama keluarga yang berduka," tambahnya.Kemalangan itu berlaku beberapa minggu selepas seorang juruterbang tentera India terbunuh ketika dalam penerbangan rutin menaiki helikopter Cheetah di Tawang, lebih jauh ke timur di negeri itu.China dan India berperang secara besar-besaran pada tahun 1962 ke atas kawalan Arunachal Pradesh, yang dituntut oleh Beijing dan menganggap ia sebahagian daripada Tibet.Ketegangan memuncak antara negara sejak pertempuran sempadan Himalaya pada 2020 yang menyebabkan 20 tentera India dan sekurang-kurangnya empat tentera China terbunuh. - AFP

(Tangkap layar video menunjukkan asap berkepul dari helikopter yang terhempas / TWITTER)


Pesawat membawa warga Jerman hilang di Costa Rica

SAN JOSÉ, 22 Oktober- Sebuah pesawat kecil dari Mexico dengan lima warga Jerman di dalamnya hilang di Costa Rica pada Jumaat.Perkara itu diumumkan Menteri Keselamatan Awam Jorge Torres."Kami telah menerima amaran mengenai pesawat, penerbangan peribadi dari Mexico ke lapangan terbang di wilayah timur Limon, kata menteri itu."Pesawat ini membawa lima penumpang warganegara Jerman," kata Torres dalam mesej video yang dikeluarkan oleh kementeriannya."Pesawat itu terputus komunikasi dengan menara kawalan berhampiran La Barra de Parismina dan kami segera mengaktifkan protokol dalaman untuk mengesannya," kata pegawai itu.Tambahnya, pesawat itu hilang pada 6:00 petang.Selepas beberapa jam, pencarian dihentikan kerana waktu malam dan "cuaca buruk" dan akan disambung semula pada hari Sabtu, kata menteri itu. - AFP

(Menteri Keselamatan Awam Costa Rica, Jorge Torres / AFP)


Hu Jintao tinggalkan majlis penutupan Kongres Parti Komunis

(Presiden China Xi Jinping (KANAN) duduk di sebelah Perdana Menteri Li Keqiang (KIRI) ketika bekas presiden Hu Jintao dibantu keluar dari majlis penutupan Kongres Parti Komunis China ke-20 / AFP)

BEIJING, 22 Oktober- Bekas Presiden China, Hu Jintao telah dibawa keluar secara mengejut dari majlis penutupan Kongres Parti Komunis pada hari Sabtu.Hu yang kelihatan lemah, pada mulanya kelihatan keberatan untuk meninggalkan barisan hadapan ahli Jawatankuasa Tetap Politbiro di Dewan Besar Rakyat Beijing, tempat dia duduk di sebelah Presiden Xi Jinping.Dia dilihat bercakap dengan Xi dan Perdana Menteri Li Keqiang sebelum dibawa keluar oleh seorang pembantu, yang memegang lengannya.Hu turut dilihat menepuk bahu Li semasa dia pergi. Pemergiannya tidak dijelaskan.Hu, yang bersara pada 2013, muncul pada pembukaan Kongres Ahad lalu dengan rambutnya beruban sepenuhnya.Xi, 69 tahun, secara meluas dijangka akan disahkan semula hujung minggu ini sebagai Setiausaha Agung Parti, membuka jalan baginya untuk memperoleh penggal ketiga yang melanggar norma sebagai presiden China Mac depan.Jawatankuasa Pusat baharu kira-kira 200 pegawai kanan Parti telah dipilih sejurus selepas 11 pagi Sabtu, lapor agensi media kerajaan Xinhua, tanpa mendedahkan senarai penuh ahli.- AFP

(Bekas presiden China Hu Jintao menghadiri sesi pembukaan Kongres Parti Komunis China ke-20 di Dewan Besar Rakyat di Beijing pada 16 Oktober 2022 / AFP)


Lelaki Cuba melarikan diri ke Amerika Syarikat dengan pesawat kecil

(Pesawat enjin tunggal Antonov An-2 mendarat sekitar jam 11:30 pagi di Lapangan Terbang Latihan dan Peralihan Dade-Collier / TWITTER)

MIAMI, 22 Oktober- Seorang lelaki Cuba dilaporkan mendaratkan sebuah pesawat kecil buatan Rusia di lapangan terbang terpencil Florida selepas menerbangkannya dari pulau Caribbean.Ia dikatakan sebahagian daripada gelombang pendatang yang cuba melarikan diri daripada krisis ekonomi.Pesawat enjin tunggal Antonov An-2 mendarat sekitar jam 11:30 pagi di Lapangan Terbang Latihan dan Peralihan Dade-Collier di Florida Everglades, lapor sekutu NBC.Lelaki itu dikatakan pembelot dari Sancti Spiritus, Cuba, lapor Miami Herald, memetik jurucakap Jabatan Penerbangan Miami-Dade, Gregory Chin.Kastam dan Penguatkuasa Perlindungan Sempadan Amerika Syarikat bagaimanapun enggan mengulas lanjut.Bilangan rakyat Cuba yang meninggalkan tanah air mereka meningkat tahun ini, dengan kebanyakannya tiba melalui sempadan A.S. dengan Mexico selepas melalui Amerika Tengah.Situasi tersebut telah mencetuskan ketegangan diplomatik antara pulau yang dikendalikan komunis itu dan Amerika Syarikat, yang merupakan destinasi utama pendatang. -REUTERS


Kemalangan lori tangki bahan api di Mexico, kerja pembersihan diteruskan

(Premis perniagaan dan rumah rosak akibat kebakaran yang berlaku/Foto REUTERS)

AGUASCALIENTES, 22 Oktober- Kerja-kerja pembersihan diteruskan pada Jumaat selepas sebuah lori tangki bahan api merempuh jejantas di tepi laluan kereta api di tengah Mexico.Kejadian tersebut mencetuskan kebakaran besar dan menyelubungi kawasan sekitar dengan asap tebal.Rakaman menunjukkan kemalangan mengakibatkan rumah, premis perniagaan dan kaki lima hangus ketika pekerja mengalihkan serpihan di sepanjang landasan kereta api yang rosak.

(Kerja-kerja pembersihan di lokasi kemalangan diteruskan/Foto REUTERS)

Seorang saksi, Andres Rodriguez menyifatkan kemalangan "seperti filem" dan bau bahan api yang kuat di udara.Seorang tukang besi tempatan yang perniagaannya berhampiran lokasi kemalangan, Marco Diaz berkata dia mendengar letupan dan melihat seluruh jalan terbakar.Dua belas orang berjaya diselamatkan dari rumah berhampiran selepas kemalangan itu, bagaimanapun tiada sesiapa yang cedera. Seorang mengalami kesan kecil akibat terhidu asap, kata pihak berkuasa sambil menambah pemandu trak itu telah ditahan.-REUTERS


Negara Eropah gesa siasatan PBB terhadap penggunaan dron Iran di Ukraine

(Majlis Keselamatan PBB bermesyuarat untuk membincangkan konflik Ukraine-Rusia di ibu pejabat PBB di New York pada 21 Oktober 2022/Foto AFP)

AMERIKA SYARIKAT, 22 Oktober- Perancis, Britain dan Jerman menggesa Pertubuhan Bangsa Bersatu (PBB) telus terhadap siasatan mengenai dakwaan penggunaan dron milik Iran di Ukraine.“Kami mengalu-alukan siasatan oleh pasukan Sekrerariat PBB yang bertanggungjawab memantau pelaksanaan Resolusi Majlis Keselamatan PBB 2231 (UNSCR 2231),” tulis duta PBB bagi ketiga-tiga negara itu.Menerusi sepucuk surat yang ditujukan kepada Majlis Keselamatan dan Setiausaha Agung, Antonio Guterres, mereka memaklumkan ketiga-tiga negara "bersedia untuk menyokong kerja Sekretariat PBB dalam menjalankan siasatan teknikal dan tidak berat sebelah."Mereka menambah sangat bimbang dengan pemindahan kenderaan udara tanpa pemandu (UAV) dari Iran ke Rusia yang didakwa melanggar resolusi berkenaan."UAV ini digunakan Rusia dalam perang pencerobohannya terhadap Ukraine, serangan terhadap infrastruktur awam dan bandar yang membawa kepada kematian orang awam yang tidak bersalah," tulis mereka.

(Seorang lelaki bergambar di sebelah bangunan yang rosak di Lyman, wilayah Donetsk, pada 21 Oktober 2022, selepas tentera Ukraine menawan semula kawasan itu daripada tentera Rusia/Foto AFP)

Duta Perancis ke PBB Nicolas de Riviere menyeru Iran "untuk segera menghentikan semua bentuk sokongan kepada pencerobohan Rusia ke atas Ukraine."Negara-negara Barat menuduh Iran membekalkan dron yang digunakan oleh Moscow untuk melancarkan serangan ke atas Ukraine dan White House pada Khamis berkata kakitangan Iran di Crimea membantu tentera Rusia melakukan serangan dron.Bagaimanapun, utusan PBB Rusia, Vassily Nebenzia menyifatkan tuduhan itu satu lagi (berita) palsu mengenai dakwaan bekalan kepada Rusia."Kami menolak sebarang percubaan untuk melibatkan sekretariat PBB dalam usaha kotor itu."Iran juga menolak sekeras-kerasnya dakwaan penggunaan dron berkenaan di Pertubuhan Bangsa Bersatu, awal minggu ini.-AFP


Biden berhasrat bertanding semula pada 2024

WASHINGTON, 22 Oktober- Joe Biden, orang tertua dalam jawatan presiden AS, berkata dia berhasrat untuk bertanding semula pada 2024.Biden berkata demikian dalam temu bual dengan MSNBC ketika menjawab soalan yang menarik perhatian pemerhati Washington kerana Biden akan menyambut hari lahirnya yang ke-80 bulan depan."Saya belum membuat keputusan rasmi itu tetapi ia adalah niat saya, niat saya untuk bertanding semula, dan kami mempunyai masa untuk membuat keputusan itu," kata Biden kepada MSNBC.Biden sebelum ini berkata dia mahu bertanding, tetapi ada kalanya juga menimbulkan keraguan. Dalam temu bual pada bulan September dengan CBS, dia berkata ia "terlalu awal" dan keputusannya "masih dapat dilihat."Dia juga menyebut dirinya dalam wawancara itu "seorang yang sangat menghormati nasib."Biden berkata, jika dipilih semula, dia akan berusia 86 tahun pada masa dia menamatkan penggal kedua.Biden juga penjelasan mengapa dia tidak mengumumkan keputusan secara jelas, dengan menyatakan bahawa ini akan mengubah status undang-undangnya dan "sebaik sahaja saya membuat penghakiman itu satu siri keseluruhan peraturan bermula dan saya perlu menganggap diri saya sebagai calon mulai saat itu."

Joe Biden berhasrat untuk bertanding semula pada 2024 / FOTO AFP

Tekanan akan meningkat ke atas Biden untuk menjelaskan rancangannya selepas pilihan raya separuh penggal pada 8 November, di mana parti Demokratnya kini dijangka kehilangan kawalan Kongres kepada Republikan.Spekulasi berleluasa bahawa Trump, yang menghadapi pelbagai cabaran undang-undang dan menyelia percubaan yang tidak pernah berlaku sebelum ini untuk menolak konsesi kepada kemenangan Biden pada 2020, akan cuba kembali pada 2024. -AFP


Spekulasi bekas PM Britain, Boris Johnson buat kemunculan semula

(Bekas Perdana Menteri Britain, Boris Johnson/ AFP)

LONDON, 22 Oktober - Akhbar-akhbar di Britain membuat spekulasi bekas Perdana Menteri, Boris Johnson mungkin mencalonkan diri untuk kembali ke jawatan lamanya itu.Khabar angin tentang kemunculan semula Johnson ke arena politik semakin kencang apabila kumpulan penyokongnya melancarkan kempen "kembalikan Boris" untuk jawatan nombor satu itu.AFP melaporkan, sementara terdapat permintaan untuk Johnson menerajui semula Downing Street, sebahagian pemerhati politik dan pengkritik pula menyifatkannya sebagai 'penghinaan ke atas rakyat Britain.Memetik laporan The Times, Johnson berkemungkinan memasuki senarai calon untuk menggantikan Liz Truss, atas alasan ia adalah demi kepentingan negara.

(Laporan akhbar The Sun yang memaparkan tentang bekas Perdana Menteri Britain, Boris Johnson/ AFP)

Di Twitter, beberapa ahli Konservatif cuba menjadikan tanda pagar #BringBorisBack tular pada Khamis, selepas Truss mengumumkan peletakan jawatannya.Ahli Parlimen Tory, Brendan Clarke-Smith memberitahu Sky News bahawa perdana menteri seterusnya perlukan mandat daripada pengundi dan ahli parti. Calon itu juga perlulah 'seseorang yang mampu menjadi pemenang' dan Boris Johnson memenuhi semua kriteria.Namun dari pandangan lain, Ahli Parlimen Tory, Roger Gale berpendapat, Johnson sepatutnya tidak boleh bertanding, memandangkan dia masih di bawah siasatan atas insiden skandal 'pesta' yang menjatuhkan kariernya. -AFP


Tiga terbunuh dalam protes antijunta di Guinea

(Seorang anggota polis dilihat berdepan kumpulan protes antijunta di Conakry / AFP)

CONAKRY, 22 Oktober- Pendakwa raya tertinggi Guinea menggesa tindakan keras terhadap penganjur dan peserta protes antijunta manakala pembangkang dan menteri kehakiman berkata pada Jumaat tiga orang awam terbunuh dalam pergolakan itu.Penunjuk perasaan muda bertempur pada Khamis dengan pasukan keselamatan di ibu negara Conakry dalam tunjuk perasaan yang dianjurkan oleh kumpulan haram menentang junta pemerintah negara itu.Ketua Pendakwa Raya Conakry, Yamoussa Conte berkata, enam anggota pasukan keselamatan cedera, lima daripadanya dalam keadaan serius, sambil menambah dua orang awam cedera.Beliau menggesa tindakan diambil ”terhadap penganjur dan semua peserta demonstrasi yang dilarang itu," menurut satu kenyataan yang disiarkan di televisyen negara.Beliau menamakan tujuh pemimpin pembangkang yang didakwa menggesa demonstrasi atau menyokongnya.Barisan Nasional bagi Pembelaan Perlembagaan (FNDC) telah menggesa protes itu untuk menuntut kembali cepat kepada kerajaan yang diterajui orang awam dan pembebasan semua banduan yang ditahan atas sebab politik.Dalam satu kenyataan yang dikeluarkan semalaman Khamis hingga Jumaat, FNDC memanggil junta pemerintah sebagai "diktator."Kumpulan itu mengenal pasti tiga orang yang terbunuh sebagai Thierno Bella Diallo, Boubacar Diallo dan Thierno Moussa Barry. Ia berkata 20 orang lagi mengalami luka tembak manakala ramai lagi ditahan.Menteri Kehakiman Alphonse Charles Wright mengesahkan kematian mereka dalam satu kenyataan pada hari Jumaat, tetapi berkata punca “kematian akan diketahui melalui bedah siasat".Dia mengarahkan pendakwaan, tanpa mengulas mengenai pelaku yang didakwa.Wright juga menekankan keazaman pihak berkuasa untuk memerangi kekebalan daripada hukuman.Aktivis hak asasi manusia kerap menuduh pihak berkuasa menutup mata akan polis dan tentera Guinea yang menggunakan kekerasan terlampau, di negara yang mempunyai sejarah keganasan politik itu.Menteri kehakiman mengarahkan pengecaman segera anggota pasukan keselamatan yang imejnya telah tular di rangkaian sosial. Sebuah video menunjukkan dia menembak pistol ke arah sasaran yang tidak kelihatan dalam rakaman.Negara Afrika Barat yang miskin tetapi kaya dengan mineral itu telah berada di bawah kerajaan tentera sejak rampasan kuasa September 2021 yang menggulingkan presiden Alpha Conde selepas lebih 10 tahun berkuasa.Perikatan parti politik, kesatuan sekerja dan kumpulan awam, FNDC menerajui bantahan terhadap Conde sebelum penyingkirannya.Ia secara rasmi dibubarkan pada bulan Ogos oleh kerajaan yang dilantik oleh junta.Gabungan itu telah menggesa demonstrasi aman diadakan di Conakry pada hari Khamis, diikuti dengan bantahan di seluruh negara pada 26 Oktober.Pemimpin Afrika Barat menggantung Guinea daripada Komuniti Ekonomi Negara Afrika Barat (ECOWAS), dan mengenakan sekatan bulan lalu ke atas beberapa individu.Ia memberi tempoh sebulan kepada junta pemerintah untuk membentangkan jadual "munasabah dan boleh diterima" bagi mengembalikan pemerintahan awam, kata dua yang secara teorinya akan tamat hujung minggu ini.Jika mereka gagal berbuat demikian, ECOWAS telah memberi amaran bahawa ia akan menerima pakai "sekatan yang lebih berat”.- AFP

(Protes antijunta di ibu negara Guinea bertukar ganas menyebabkan tiga orang maut / AFP)


Mangsa kejadian amuk pusat asuhan kanak-kanak Thailand semakin pulih

(Kejadian amuk yang berlaku di sebuah pusat asuhan kanak-kanak di Uthai Sawan pada 6 Oktober lalu/AFP)

BANGKOK, 22 Oktober- Enam mangsa, termasuk tiga kanak-kanak yang cedera dalam kejadian amuk di sebuah pusat asuhan kanak-kanak di Uthai Sawan, terletak 500 kilometer timur laut dari Bangkok, dilaporkan semakin pulih.Setiausaha Tetap Kementerian Kesihatan Awam Dr Opas Karnkawinpong berkata kesemua mangsa yang mengalami kecederaan fizikal dan trauma telah menerima rawatan di hospital.“Tiga kanak-kanak sudah sedarkan diri. Dua mangsa dewasa tidak lagi menggunakan bantuan ventilator manakala seorang lagi mangsa yang cedera parah di leher masih memerlukan bantuan pernafasan,” katanya dalam satu kenyataan.Pada 6 Oktober, seorang anggota polis yang dipecat bertindak membunuh 36 orang termasuk 24 kanak-kanak berusia antara dua hingga empat tahun dan 12 dewasa termasuk isterinya di Uthai Sawan di wilayah Nong Bua Lamphu.

(Seorang anggota polis yang dipecat bertindak membunuh 36 orang termasuk 24 kanak-kanak berusia antara dua hingga empat tahun dan 12 dewasa termasuk isteri dan anak lelakinya, sebelum membunuh diri di Uthai Sawan pada 6 Oktober lalu/ AFP)

Lelaki berusia 34 tahun itu dilaporkan membunuh kanak-kanak yang sedang tidur selepas mereka selesai menikmati makan tengah hari.Pembunuh kemudian melarikan diri dari tempat kejadian dan pulang ke rumah dan membunuh isteri serta anak lelakinya sebelum bertindak membunuh diri.Sementara itu, Ketua Pengarah Jabatan Kesihatan Mental Amporn Benjaponpitak berkata kira-kira 98 peratus daripada 345 orang yang kehilangan anggota keluarga atau menyaksikan pembunuhan beramai-ramai telah menerima kaunseling.Beliau berkata para pegawainya telah memantau secara teliti mangsa dan ahli keluarga yang perlu mendapat sokongan kesihatan mental dan memantau dengan teliti tanda-tanda tekanan selepas trauma. -BERNAMA


Kematian kanak-kanak akibat kecederaan buah pinggang kronik di Indonesia meningkat kepada 133 kes

(Indonesia mengharamkan penjualan dan preskripsi kesemua ubat yang berasaskan sirap buat sementara waktu/ REUTERS)

JAKARTA, 22 Oktober - Kementerian Kesihatan Indonesia menyatakan jumlah kanak-kanak yang meninggal dunia disebabkan kecederaan buah pinggang kronik meningkat daripada 99 kepada 133 kematian.Jelas Menteri Kesihatan, Budi Gunadi Sadikin, angka kematian tersebut adalah antara 241 kes secara keseluruhan di 22 wilayah.Kebanyakan pesakit merupakan kanak-kanak bawah umur lima tahun.Pada Khamis, Budi mendedahkan bahawa beberapa ubat sirap, yang terdapat di negara itu mengandungi etilena glikol dan dietelena glikol, iaitu bahan-bahan yang dikaitkan dengan kes yang membawa maut dalam kalangan kanak-kanak itu.

Indonesia mengharamkan penjualan dan preskripsi kesemua ubat yang berasaskan sirap buat sementara waktu. Indonesia juga menubuhkan sebuah pasukan pakar terdiri daripada pegawai kesihatan dan pediatrik tempatan serta wakil-wakil Pertubuhan Kesihatan Sedunia (WHO) untuk meneliti lonjakan kes dalam kalangan kanak-kanak. -AFP


Tentera Ukraine tawan semula 88 penempatan di Kherson

(Bangunan yang musnah akibat serangan peluru berpandudi Konstantinovka, wilayah timur Donetsk/AFP)

KIEV, 21 Oktober- 88 bandar dan kampung berjaya ditawan semula tentera Ukraine di wilayah Kherson selatan, menurut pejabat Presiden Ukraine, pada Jumaat."88 penempatan di wilayah Kherson berjaya dibebaskan," kata Timbalan Ketua Pejabat Presiden, Kyrylo Tymoshenko menerusi hantaran di laman media sosial.

Minggu lalu, Kiev memberitahu 75 bandar dan kampung telah dibebaskan di wilayah itu.Namun, bila waktu tepat penempatan tersebut ditawan semula tidak dimaklumkan.Pegawai Rusia telah berikrar untuk menjadikan bandar utama wilayah itu, juga dipanggil Kherson, menjadi "kubu" dengan membangunkan pertahanan bandar tersebut.Pegawai yang ditempatkan di Rusia pada Khamis berkata kira-kira 15,000 orang sudah dipindahkan dari wilayah Kherson.-AFP


Pemberontak Myanmar serang bandar sempadan utama

(Tentera Pembebasan Kebangsaan Karen mengambil bahagian dalam perarakan untuk ulang tahun ke-70 revolusi Karen di pangkalan terpencil di sempadan Thai-Myanmar pada 2019/Foto fail AFP)

YANGON, 21 Oktober- Kumpulan pemberontak Karen di Myanmar melancarkan serangan ke atas sebuah bandar berhampiran sempadan utama dengan Thailand, hari ini. Serangan dilancarkan seawal pukul 7 pagi, waktu tempatan di Kawkareik.Menurut saksi, pertempuran antara kumpulan bersenjata itu dengan tentera masih berlaku. Kumpulan bersenjata itu cuba menyerang pejabat-pejabat kerajaan. "Kami mendengar tembakan senjata berat," kata mereka, sambil menambah bahawa tiga orang awam dilaporkan terbunuh dan sekurang-kurangnya 15 telah dihantar ke hospital.Jurucakap Kesatuan Kebangsaan Karen (KNU) berkata, pejuangnya sedang memerangi tentera junta di pelbagai lokasi di sekitar bandar itu.Tentera melakukan beberapa serangan udara untuk menyokong tenteranya di darat, katanya."Kedua-dua pihak mengalami kecederaan, tambahnya, tanpa memberikan butiran.

(Imej yang dirakam pada Mac 2021 kem Kesatuan Kebangsaan Karen (KNU)/Tentera Pembebasan Kebangsaan Karen (KNLA) di negeri Kayin, Myanmar/Foto fail AFP)

"Kami bersembunyi di ruangan bawah tanah,” kata seorang penduduk bandar itu kepada AFP."Di depan mata saya, saya melihat seorang penjual terbunuh dalam letupan," tambahnya.Seorang penduduk bandar berhampiran memberitahu mereka telah mendengar tembakan artileri berulang kali."Kira-kira empat jet pejuang telah terbang melintasi langit berkali-kali," kata mereka, meminta namanya dirahsiakan."Kami takut. Sesetengah orang meninggalkan bandar untuk keselamatan."Myanmar mempunyai lebih 20 kumpulan pemberontak etnik, kebanyakannya memegang wilayah di kawasan sempadan negara itu.-AFP


Bekas PM Pakistan tidak layak bertanding dalam pilihan raya umum selama 5 tahun

(Gambar yang diambil pada 14 Oktober 2022, penyokong bekas perdana menteri Pakistan, Imran Khan mendengar ucapan beliau semasa mesyuarat kempen pilihan raya kecil di Karachi/Foto AFP)

ISLAMABAD, 21 Oktober- Bekas perdana menteri Pakistan, Imran Khan hilang kelayakan daripada bertanding jawatan politik selama lima tahun.Ia selepas suruhanjaya pilihan raya negara itu mendapati beliau bersalah kerana memberi kenyataan mengelirukan tentang hadiah yang diterima daripada pemimpin asing semasa berkuasa.Keputusan itu adalah perubahan terbaharu dalam perbalahan politik yang bermula sebelum penyingkiran Imran pada April dan merupakan salah satu daripada beberapa pertempuran undang-undang yang diperjuangkan oleh bekas bintang kriket antarabangsa itu dan partinya, Pakistan Tehreek-e-Insaf (PTI)."ECP (Suruhanjaya Pilihan Raya Pakistan) telah mengisytiharkan Imran Khan terlibat dalam amalan rasuah," kata Gohar Khan, salah seorang peguamnya, memberitahu AFP."Kami akan mencabar larangan itu di Mahkamah Tinggi Islamabad," tambahnya.

Mahkamah Pakistan sering digunakan untuk mengikat penggubal undang-undang dalam prosiding berpanjangan yang dikritik oleh pemantau hak kerana menyekat pembangkang politik.Bagaimanapun, pembabitan suruhanjaya dalam kes ini berpunca daripada kewajipan pegawai yang dipilih untuk mengisytiharkan semua aset mereka.Kes itu tertumpu kepada sebuah jabatan kerajaan dikenali sebagai 'Toshakhana', yang semasa era Mughal ia merujuk kepada 'rumah harta karun' untuk menyimpan dan mempamerkan hadiah yang dilimpahkan kepada mereka.Pegawai kerajaan mesti mengisytiharkan semua hadiah, tetapi dibenarkan menyimpannya di bawah nilai tertentu.Barangan yang lebih mahal mesti pergi ke Toshakhana, tetapi dalam beberapa kes penerima boleh membelinya semula pada kira-kira 50 peratus daripada nilainya.Akhbar Pakistan selama berbulan-bulan menyiarkan cerita yang mendakwa Imran dan isterinya menerima hadiah mewah bernilai berjuta-juta semasa lawatan ke luar negara, termasuk jam tangan mewah, barang kemas, beg tangan berjenama dan minyak wangi.-AFP


Lawatan pakar China bantu Pakistan atasi banjir, kukuh kerjasama pengurusan bencana

PAKISTAN, 21 Oktober- Sekumpulan 11 pakar China yang melawat Pakistan awal minggu ini akan membantu dalam usaha mencegah banjir di negara itu, selain mengukuhkan kerjasama pengurusan bencana bersama.Lawatan anjuran Kementerian Pengurusan Kecemasan telah mengunjungi wilayah Sindh, yang merupakan salah satu kawasan paling terjejas banjir di Pakistan.Ini bagi mengetahui lebih lanjut keadaan di tapak dan bertemu dengan pegawai tempatan serta pengurusan bencana pakar.

(Pakar China dalam pelbagai bidang ketika mengadakan pertemuan dengan pakar di Pakistan/Foto REUTERS)

Ketua Setiausaha Negara Sindh, Sohail Rajput berkata kawasan itu yang dilanda banjir teruk sejak Jun lalu, telah mengakibatkan banyak kerugian harta benda.Beliau mengucapkan terima kasih kepada kerajaan China dan rakyatnya atas sokongan mereka dalam masa yang sukar ini.Rajput mengatakan pasukan tersebut akan memberikan bantuan untuk Pakistan pulih daripada banjir yang memusnahkan."Kumpulan itu mempunyai kemahiran dan pengetahuan yang mencukupi tentang sektor mereka."Mereka telah mengenal pasti pendidikan, kesihatan serta infrastruktur fizikal dan mereka mempunyai pakar dalam bidang itu," kata Rajput.

Sementara itu, Ketua pasukan China, Xu Xianbiao memberitahu pihaknya akan membantu Pakistan pulih daripada banjir dan lebih berdaya tahan dalam menguruskan banjir pada masa depan."Pakar dari pihak kami boleh memberi beberapa nasihat dan cadangan supaya pembinaan pasca bencana mereka boleh menjadi lebih berkesan dan berkualiti tinggi," kata Xu.

Banjir semasa monsun tahun ini telah memusnahkan kawasan besar di Pakistan, menjejaskan lebih 33 juta orang dan mengakibatkan kehilangan ternakan, tanaman dan infrastruktur penting, menurut Perdana Menteri Pakistan, Shahbaz Sharif.-REUTERS


Empat maut serangan Ukraine di Kherson

(Penduduk Kherson beratur menaiki bot untuk dipindahkan/Foto REUTERS)

MOSCOW, 21 Oktober- Serangan tentera Ukraine di wilayah Kherson, mengorbankan empat nyawa.Kejadian berlaku selepas tentera Kiev membedil jambatan Antonivskiy di Sungai Dnipro yang digunakan untuk pemindahan penduduk. "Empat orang terbunuh," kata pegawai pro-Rusia, Kirill Stremousov di Telegram."Kota Kherson seperti benteng, sedang mempersiapkan pertahanannya," tambah beliau.Bagaimanapun, jurucakap tentera Ukraine, Nataliya Gumenyuk menafikan tentera Kiev telah membunuh orang awam."Kami tidak menyerang infrastuktur kritikal, penempatan awam atau penduduk tempatan," kata Gumenyuk dalam kenyataan di televisyen, pada Jumaat.

Tentera pro-Rusia menggesa orang awam untuk menyeberang ke tebing kiri sungai Dnipro dalam menghadapi serangan balas Ukraine, yang disifatkan Kiev sebagai "pengusiran" rakyat Ukraine.Pentadbiran Kherson yang disokong Rusia menyatakan Kiev melancarkan 12 roket HIMARS ke arah jambatan tersebut ketika penduduk awam menyeberang sungai berkenaan. Katanya, 15,000 penduduk menyeberang sungai berkenaan pada Khamis dalam operasi pemindahan yang dikendalikan Moscow.-AFP


Texas saman Google salur maklumat peribadi pengguna tanpa kebenaran

SAN FRANCISCO, 21 Oktober- Texas memfailkan saman terhadap Google pada Khamis, menuduh firma gergasi internet itu mengambil keuntungan daripada data biometrik individu tanpa kebenaran mereka. Namun syarikat yang berpangkalan di California itu menolak dakwaan berkenaan.Saman tersebut menuduh Google mengumpul berjuta-juta maklumat lengkap daripada sistem pengecaman biometrik seperti suara "Voice Match" dan muka "Face Match" daripada pengguna di Texas yang melanggar undang-undang negeri di Amerika Syarikat itu. Google meraih keuntungan daripada penyaluran maklumat berkenaan. Menurut Peguam Negara, Ken Paxton pengumpulan maklumat peribadi oleh Google termasuk maklumat yang sensitif daripada pengecaman biometrik, merupakan sesuatu yang tidak boleh dikompromi. "Pengumpulan maklumat peribadi Google tanpa pandang bulu, termasuk maklumat yang sangat sensitif seperti pengecam biometrik, tidak akan diterima," kata Paxton dalam satu kenyataan.-AFP


Pfizer dijangka menaikkan harga vaksin COVID-19

NEW YORK, 21 Oktober- Pfizer Inc menjangkakan meningkatkan kira-kira empat kali ganda harga vaksin COVID-19 kepada kira-kira AS$110 kepada AS$130 bagi setiap dos selepas program pembelian semasa kerajaan Amerika Syarikat tamat tempoh.Menurut Eksekutif Pfizer, Angela Lukin menjangkakan vaksin itu yang kini disediakan secara percuma kepada semua oleh kerajaan akan disediakan secara percuma kepada mereka yang mempunyai insurans swasta atau insurans yang dibayar kerajaan.

Reuters awal Khamis melaporkan bahawa Wall Street menjangkakan kenaikan harga sedemikian disebabkan oleh permintaan yang lemah untuk vaksin COVID, yang bermakna pembuat vaksin perlu menaikkan harga untuk memenuhi ramalan pendapatan untuk 2023 dan seterusnya.Kerajaan A.S. pada masa ini membayar sekitar AS$30 setiap dos kepada Pfizer dan rakan kongsi Jerman BioNTech SE (22UAy.DE). Pada 2023, pasaran dijangka beralih kepada insurans swasta selepas kecemasan kesihatan awam A.S. tamat tempoh."Kami yakin bahawa harga AS bagi vaksin COVID-19 mencerminkan keberkesanan kos keseluruhannya dan memastikan harga tidak akan menjadi penghalang untuk akses kepada pesakit," kata Angela.Bagaimanapun, masih belum jelas jenis akses orang tanpa insurans kesihatan kepada vaksin itu.Angela berkata dia tidak menjangkakan pembelian vaksin akan dipindahkan ke sektor swasta sehingga suku pertama 2023 paling awal. Langkah itu bergantung kepada bekalan yang dikontrak kerajaan yang semakin berkurangan.- REUTERS


Myanmar setuju pelarian Rohingya dihantar pulang ke Rakhine

DHAKA, 21 Oktober- Bangladesh memaklumkan pihak berkuasa Myanmar bersetuju agar pelarian Rohingya yang berada di negara ini dihantar pulang di bawah perjanjian dua hala yang ditandatangani pada November 2017.“Berita baiknya adalah kerajaan Myanmar sekarang bersetuju agar warga Rohingya dihantar pulang, manakala kemudahan di negeri Rakhine sedang dibangunkan,” Menteri Luar AK Abdul Momen berkata dalam sidang media, di sini.Beliau menyatakan, kerajaan Myanmar juga akan berusaha ‘memudahkan proses penghantaran semua pelarian Rohingya’.Menteri Bangladesh itu memberi taklimat kepada media sejurus selepas mengadakan pertemuan dengan utusan China ke Dhaka, Li Jiming.Namun, beliau mengkritik pihak berkuasa Myanmar yang masih menuntut dokumen pengenalan diri Rohingya.“Apabila Rohingya melarikan diri dari Rakhine, keadaan sangat berbahaya dan mereka datang ke Bangladesh sehelai sepinggang.“Bagaimana mereka boleh menyediakan dokumen untuk membuktikan identiti mereka sebagai warga Myanmar?” soalnya.

Seorang buruh mengangkut tong plastik di sepanjang jalan yang sibuk di sini / FOTO AFP

Beliau berkata dua proses penghantaran pulang sebelum ini gagal kerana Rohingya tidak yakin dengan pihak berkuasa Myanmar."Jadi, kali ini kami mahu melakukan sesuatu yang mampan," katanya.Bangladesh kini menjadi tuan rumah kepada lebih 1.2 juta pelarian Rohingya yang berada di khemah sementara di daerah sempadan selatan Cox's Bazar. -AFP


50 maut dalam keganasan di Chad

N'DJAMENA, 21 Oktober - Sekurang-kurangnya 50 orang terbunuh dan hampir 300 lagi cedera dalam keganasan di Chad, pada Khamis ketika ratusan penduduk keluar menuntut peralihan segera kepada pemerintahan demokrasi.Perdana Menteri Saleh Kebzabo, yang menyatakan angka kematian pada sidang akhbar, menyifatkan tragedi itu sebagai pemberontakan bersenjata.Berikutan itu, beliau mengisytiharkan darurat.Namun kumpulan hak asasi manusia mendakwa, orang awam yang tidak bersenjata telah dibunuh secara beramai-ramai oleh pasukan keselamatan.Pihak berkuasa dituduh bertindak kejam terhadap peserta demonstrasi di ibu negara N'Djamena, dan beberapa bandar lain.

Afrika Tengah yang dikendalikan tentera itu mengalami krisis sejak kematian Presiden Idriss Deby pada April tahun lalu.Anak lelakinya, Mahamat Idriss Deby, sejurus itu mengambil kuasa dan menjanjikan peralihan 18 bulan kepada pilihan raya.Bagaimanapun pada 1 Oktober dia mengumumkan menarik balik tempoh itu kepada dua tahun.Pembangkang dan kumpulan masyarakat sivil gesa adakan protes pada Khamis berhubung isu itu. - REUTERS


China mudahkan proses penghantaran pulang pelarian Rohingya dari Bangladesh

KUTUPALONG, 21 Oktober- Bangladesh memaklumkan bahawa Myanmar bersetuju agar pelarian Rohingya dihantar pulang.Persetujuan itu di bawah perjanjian dua hala yang ditandatangani pada November 2017 selain kemudahan di negeri Rakhine sedang dalam pembangunan.Menteri Luar, AK Abdul Momen berkata China sebagai sekutu penting Myanmar akan memudahkan proses penghantaran pulang.Menteri Bangladesh itu memberi taklimat kepada media sejurus selepas mengadakan pertemuan dengan utusan China ke Dhaka, Li Jiming.Beliau bagaimanapun, mengkritik pihak berkuasa Myanmar kerana merumitkan proses berkenaan dengan menuntut dokumen pengenalan diri Rohingya.Dua proses penghantaran pulang sebelum ini gagal kerana Rohingya tidak yakin dengan pihak berkuasa Myanmar.Bangladesh kini menjadi tuan rumah kepada lebih 1.2 juta pelarian Rohingya yang berada di khemah sementara di daerah sempadan selatan Cox's Bazar.Kebanyakan pelarian Rohingya tanpa kerakyatan itu melarikan diri daripada tindakan kejam tentera di Rakhine pada Ogos 2017.-AFP


Liz Truss letak jawatan selepas 6 minggu, jadi PM UK paling singkat berkhidmat

(Liz Truss selepas diumum sebagai Perdana Menteri Britain yang baharu bulan lalu/Foto REUTERS)

LONDON, 20 Oktober- Perdana Menteri Britain Liz Truss mengumumkan perletakan jawatan pada Khamis, sekali gus menjadikannya perdana menteri paling singkat berkhidmat dalam sejarah Britain.Perletakan jawatan Truss susulan belanjawan yang dibentangkan kerajaannya serta ideanya mencetuskan pergolakkan dalam pasaran kewangan dan ekonomi, beberapa siri peletakan jawatan lain dan pemecatan dalam kerajaannya, serta isu disiplin dan perpaduan dalam Parti Konservatif.Pemilihan tampuk kepimpinan baharu akan diadakan dan diselesaikan dalam masa seminggu, manakala Truss akan menjalankan tugas sebagai perdana menteri sehingga penggantinya dilantik, menurut Agensi Anadolu.Bercakap di luar 10 Downing Street, Truss berkata beliau dipilih ketika bil tenaga melambung tinggi dan dengan mandat untuk mengubah pertumbuhan ekonomi Britain yang perlahan.“Bagaimanapun, saya sedar memandangkan keadaan saya tidak dapat menunaikan mandat ketika saya dipilih oleh Parti Konservatif,” katanya.

(Perdana Menteri Britain, Liz Truss memberi reaksi semasa menyampaikan ucapan di luar 10 Downing Street di tengah London pada 20 Oktober 2022 untuk mengumumkan peletakan jawatannya/Foto AFP)

Truss berkata beliau telah menghadap Raja Charles III serta menyampaikan hasrat peletakan jawatannya sebagai pemimpin Parti Konservatif, menurut laporan agensi itu."Pagi ini saya bertemu pengerusi Jawatankuasa 1922 Sir Graham Brady. Kami bersetuju bahawa pemilihan kepimpinan akan dilaksanakan dan diselesaikan pada minggu hadapan.“Ini akan memastikan kita terus berada di landasan tepat untuk menyampaikan rancangan fiskal serta mengekalkan kestabilan ekonomi dan keselamatan negara.“Saya akan kekal sebagai perdana menteri sehingga pengganti baharu dipilih,” katanya.Truss berkhidmat sebagai perdana menteri selama enam minggu.-BERNAMA


Penghantaran lebih banyak senjata burukkan lagi perang di Ukraine - Pakar tentera AS

AMERIKA SYARIKAT, 20 Oktober- Penghantaran lebih banyak senjata Amerika Syarikat ke Ukraine hanya akan menyebabkan lebih banyak pertumpahan darah dan memburukkan lagi peperangan di negara bergolak itu.Keadaan itu amat berbahaya bagi pihak yang berperang dan dunia secara keseluruhan, kata seorang pakar tentera Amerika Syarikat.Dalam temu bual dengan Kumpulan Media China (CMG), bekas penasihat komander Pasukan Bantuan Keselamatan Antarabangsa, Jack Midgley yang memberi amaran tersebut berkata memindahkan lebih banyak senjata kepada konflik hanya akan membawa kepada lebih banyak penderitaan bagi kedua-dua pihak."Daripada terus membina keupayaan serangan dengan memindahkan senjata dari pihak Amerika kepada pihak Ukraine, yang memperkayakan kontraktor pertahanan Amerika dan hanya memungkinkan lebih ramai warga Ukraine dan Rusia berdarah."Semakin banyak senjata pada akhirnya akan membawa kepada peningkatan perang dan itu sangat berbahaya," kata Midgley.

Beliau berpandangan, konflik yang berterusan antara Rusia dan Ukraine telah menyebabkan kematian orang awam dan kerosakan infrastruktur. Negara-negara Barat yang diketuai oleh AS telah melakukan kesilapan dengan memindahkan senjata ke Ukraine dan mengenakan sekatan ke atas Rusia, kata Midgley yang turut mencadangkan satu-satunya cara untuk mengelak peningkatan selanjutnya adalah melalui rundingan. Beliau bimbang konflik itu akan mengancam kestabilan geopolitik global."Lebih cepat kita boleh mengurangkan kes-kes dan membawa pihak ke meja rundingan, dunia lebih selamat dan itu sepatutnya menjadi objektif utama Amerika Syarikat," tambah Midgley.REUTERS


Ciapan memaparkan krisis gelandangan di California, peroleh lebih 8,000 balasan di Twitter

LOS ANGELES, 20 Oktober - Sebuah video yang memaparkan krisis gelandangan di California yang dikongsi aktres dan aktivis politik Hollywood Susan Sarandon menerima lebih 8,000 balasan di Twitter pada Rabu, lapor XinhuaSarandon, 76, penerima pelbagai anugerah termasuk Anugerah Akademi, menyiarkan semula video aktivis gelandangan Thomas Wolf yang menunjukkan jalan-jalan di Oakland yang dipenuhi khemah dan sampah gelandangan.Dalam tempoh dua hari selepas Sarandon berkongsi video itu, berpuluh-puluh ribu pengguna Twitter berkongsi tweet itu semula atau membalas dengan menyiarkan lebih banyak video yang memberi fokus pada perkhemahan gelandangan di kebanyakan bandar di AS seperti Oakland dan Los Angeles.Hos TV Benny Johnson yang menyiarkan rakaman video serupa di Los Angeles, bandar kedua paling ramai penduduk di AS, berkata: "Saya baru sahaja memandu melalui pusat bandar L.A. Apa yang saya lihat mengejutkan. Keadaan seperti dunia ke-3 di 'setiap' blok. Bandar raya khemah. Kotor. Dadah. Orang mencari makan dan tinggal di tempat pembuangan sampah. Kepincangan hidup di mana-mana sahaja."

Laporan oleh Pihak Berkuasa Perkhidmatan Gelandangan Los Angeles bulan lepas menunjukkan 69,144 orang dianggarkan hilang tempat tinggal di Los Angeles County - peningkatan 4.1 peratus daripada 2020.Sebagai aktivis sosial dan politik berhaluan kiri, Sarandon telah lama lantang bersuara tentang gelandangan. Pada 2015, beliau membuat dokumentari Storied Streets menumpukan pada krisis gelandangan di negara itu.Dalam temu bual yang disiarkan di Youtube, Sarandon berkata idea bahawa gelandangan itu semuanya terdiri daripada penagih dadah adalah salah sama sekali."Punca utama kehilangan tempat tinggal disebabkan kurangnya rumah mampu milik, gaji yang tidak mencukupi, ketiadaan penjagaan kesihatan, keganasan rumah tangga, kepulangan veteran selain isu kesihatan mental. Jika sudah hidup di jalanan selama setahun setengah, ini merupakan isu yang benar-benar serius," kata aktres itu. - BERNAMA


Awan atom terbesar dikesan di Stephan's Quintet

GUIZHOU, 20 Oktober- Balai Cerap Astronomi Kebangsaan, Akademi Sains China mengesan awan atom yang besar di Stephan's Quintet dan kawasan berdekatan.Ia merupakan penemuan terbesar seumpamanya dalam sejarah.Awan itu, yang dikesan oleh Teleskop Sfera Apertur 500 meter (FAST) di sini, terdiri daripada atom hidrogen, dan berukuran kira-kira dua juta tahun cahaya.

(Teleskop Sfera Apertur 500 meter yang digunakan untuk mengesan awan atom / Foto REUTERS)

Penemuan itu diterbitkan pada Rabu di majalah terkemuka Nature. Ia menunjukkan bahawa mungkin terdapat lebih banyak struktur gas atom berketumpatan rendah berskala besar di luar angkasa.


Ukraine sekat penggunaan elektrik, selepas Rusia serang loji tenaga

UKRAINE, 20 Oktober - Ukraine mengehadkan penggunaan elektrik di seluruh negara buat kali pertama berikutan serangan peluru berpandu dan dron oleh Rusia yang memusnahkan beberapa loji janakuasa sejurus sebelum musim sejuk tiba.Menurut pengendali grid Ukrenergo -- bekalan kuasa akan dihadkan antara 7 pagi hingga 11 malam.Bekalan kuasa akan dihadkan antara pukul 7 pagi dan 11 malam, kata pegawai kerajaan dan pengendali grid Ukrenergo.Pemadaman sementara mungkin berlaku jika orang ramai tidak meminimumkan penggunaan elektrik mereka, kata seorang pembantu presiden.

"Kami tidak mengecualikan bahawa dengan bermulanya cuaca sejuk, kami akan meminta bantuan anda dengan lebih kerap", kata Ukrenergo.Rusia telah memperhebatkan serangan peluru berpandu dan dronnya ke atas infrastruktur kuasa dan air Ukraine sejak beberapa hari kebelakangan ini.Terdapat kerosakan baharu pada infrastruktur kritikal. Tiga kemudahan tenaga telah dimusnahkan oleh musuh," Presiden Volodymyr Zelenskiy dalam ucapan video terbaharunyaBeliau menuduh Moscow menggunakan "drone kamikaze" buatan Iran Shahed-136, yang terbang ke sasaran mereka dan meletup.Bagaimanapun, Tehran menafikan penjualan dron kepada Kremlin. - REUTERS


Petani di New Zealand bantah pelaksanaan cukai pengeluaran pertanian

WELLINGTON, 20 Oktober- Petani di New Zealand mengadakan protes terhadap rancangan kerajaan untuk memgenakan cukai pengeluaran pertanian.Mereka berkumpul di bandar-bandar di seluruh negara dengan memandu traktor dan trak pikap sambil membawa papan tanda bantahan.Minggu lalu, kerajaan mengesahkan rancangan untuk menetapkan harga gas pertanian dan metana biogenik yang kebanyakannya berasal daripada sendawa lembu dan biri-biri.

(Petani memandu traktor dan trak pikap sambil membawa papan tanda bantahan dalam protes di bandar-bandar di New Zealand / REUTERS)

Pelan yang kini dalam fasa perundingan, telah dikritik oleh kumpulan petani yang bimbang bagaimana ia menyumbang untuk perhutanan di ladang dan apa yang boleh mengimbangi pelepasan tersebut.Mereka juga telah membangkitkan kebimbangan tentang bagaimana pelepasan akan dinilai dan bagaimana program itu akan ditadbir.-REUTERS


Tidak aktif fizikal, hampir setengah bilion orang dikhuatiri hidap NCD

GENEVA, 20 Oktober - Laporan baharu Pertubuhan Kesihatan Sedunia (WHO) pada Rabu memberi amaran bahawa antara 2020 dan 2030 hampir setengah bilion orang dikhuatiri akan menghidap penyakit jantung, obesiti, diabetes atau penyakit tidak berjangkit (NCD) lain disebabkan oleh ketidakaktifan fizikal.Menurut Anadolu Agency yang memetik laporan WHO, keadaan ini boleh menyebabkan dunia kehilangan AS$27 bilion setahun jika kerajaan-kerajaan gagal mengambil tindakan segera.Laporan status global mengenai aktiviti fizikal 2022 yang mengukur sejauh mana kerajaan-kerajaan melaksanakan cadangan untuk meningkatkan aktiviti fizikal secara menyeluruh, menunjukkan ianya tidak memadai."Kami memerlukan lebih banyak negara meningkatkan pelaksanaan dasar untuk membantu orang ramai menjadi lebih aktif melalui aktiviti berjalan kaki, berbasikal, sukan dan aktiviti fizikal lain," kata Ketua Pengarah WHO Tedros Ghebreyesus."Manfaatnya sangat besar, bukan sahaja untuk kesihatan fizikal dan mental individu, malah untuk masyarakat, persekitaran dan ekonomi."Menurut laporan itu, pandemik COVID-19 mendedahkan pentingnya aktiviti fizikal yang kerap untuk kesihatan mental dan fizikal.Ia juga menunjukkan ketidaksamaan dalam akses dan peluang bagi sesetengah komuniti untuk aktif secara fizikal.

"Pandemik COVID-19 menunjukkan aktiviti fizikal perlu menjadi komponen teras dasar awam, dengan semua negara memastikan peluang aktiviti fizikal yang saksama untuk semua," kata laporan itu.Data daripada 194 negara menunjukkan secara keseluruhan, kemajuannya perlahan dan kerajaan mesti menyegerakan dasar meningkatkan tahap aktiviti fizikal untuk mencegah penyakit selain mengurangkan beban kepada sistem penjagaan kesihatan yang sudah terbeban.Kurang daripada 50 peratus negara mempunyai dasar aktiviti fizikal masing-masing namun 40 peratus daripadanya kurang beroperasi.Hanya 30 peratus negara mempunyai garis panduan aktiviti fizikal kebangsaan untuk semua kumpulan umur."Kami tiada petunjuk yang diluluskan di peringkat global bagi mengukur akses ke taman, lorong berbasikal, laluan pejalan kaki - walaupun kami tahu data itu wujud di beberapa negara," menurut Agensi Anadolu yang memetik Fiona Bull, ketua Unit Aktiviti Fizikal WHO, pada sidang akhbar PBB ."Oleh itu, kami tidak dapat melaporkan atau menjejaki penyediaan infrastruktur global yang akan memudahkan peningkatan dalam aktiviti fizikal."Laporan itu menyebut bahawa walaupun hampir semua negara melaporkan terdapat sistem untuk memantau aktiviti fizikal dalam kalangan orang dewasa, 75 peratus hanya memantau aktiviti fizikal dalam kalangan remaja dan kurang daripada 30 peratus memantau aktiviti fizikal pada kanak-kanak bawah lima tahun.Beban ekonomi akibat ketidakaktifan fizikal adalah ketara dengan kos rawatan kes baharu NCD akan mencecah hampir AS$300 bilion menjelang 2030 atau kira-kira AS$27 bilion setahun, kata laporan itu.Walaupun dasar negara untuk menangani NCD dan ketidakaktifan fizikal telah meningkat sejak beberapa tahun kebelakangan ini, 28 peratus dilaporkan tidak dibiayai atau dilaksanakan.Laporan itu meminta negara-negara supaya mengutamakan aktiviti fizikal sebagai kunci untuk meningkatkan kesihatan dan menangani NCD, menyepadukan aktiviti fizikal ke dalam semua dasar yang berkaitan, dan membangunkan alat, panduan dan latihan untuk menambah baik pelaksanaannya. - BERNAMA


Peserta protes cedera bertempur dengan polis

BOGOTA, 20 Oktober- Seorang lelaki cedera dalam pertempuran antara polis dan orang asli komuniti Embera di ibu negara Columbia.Rakaman video daripada saksi menunjukkan polis cuba mengangkat lelaki berkenaan yang berlumuran darah di bahagian muka.Namun, tiada maklumat lanjut berhubung tahap kecederaan dan bagaimana lelaki itu cedera.

(Polis mengangkat seorang penunjuk perasaan yang cedera / Foto REUTERS)

Orang asli Embera yang dipindahkan akibat konflik bersenjata di Colombia mengadakan bantahan bagi menuntut perhatian dan memperbaiki keadaan hidup mereka.Menurut pihak berkuasa tempatan, sekurang-kurangnya 24 orang cedera dalam pertempuran itu, termasuk 11 pegawai polis.-REUTERS


India minta rakyatnya elak perjalanan ke Ukraine ekoran perang yang semakin meningkat

NEW DELHI, 20 Oktober- India meminta rakyatnya mengelak perjalanan ke Ukraine berikutan keadaan keselamatan yang semakin merosot di negara itu yang kini berperang dengan Rusia sejak Februari."Memandangkan keadaan keselamatan yang semakin merosot susulan permusuhan yang semakin meluas di seluruh Ukraine, warga India dinasihatkan supaya tidak ke Ukraine.""Pada masa yang sama warganegara India,termasuk pelajar yang kini berada di Ukraine dinasihatkan supaya segera meninggalkan Ukraine menggunakan apa sahaja cara yang ada," menurut kenyataan itu.

Peperangan antara Ukraine dan Rusia berlaku sejak Februari lalu / FOTO AFP

Kenyataan itu dikeluarkan apabila Presiden Rusia Vladimir Putin mengisytiharkan undang-undang tentera di wilayah Donetsk, Kherson, Luhansk, dan Zaporizhzhia, yang baru-baru ini keluar dari Ukraine dalam pungutan suara yang tidak diiktiraf, katanya. -AFP


Chad diisytihar darurat, akibat banjir

N’DJAMENA, 19 Oktober - Presiden Chad, Mahamat Idriss Deby mengisytiharkan darurat pada Rabu akibat banjir yang memberi kesan kepada lebih sejuta penduduk di negara Afrika tengah itu."Mulai sekarang, darurat akan dimulakan bagi membendung dan mengurus bencana alam ini dengan lebih baik," kata Deby dalam ucapan di televisyen kepada negara."Kejadian banjir itu menjejaskan 636 kawasan di 18 daripada 23 wilayah di negara ini," katanya.Yang paling teruk terjejas ialah wilayah selatan Mayo Kebbi Est, Logone Occidental, Tandjile, Moyen Chari dan Mandoul.

Malah di ibu negara, di sini, ratusan penduduk telah meninggalkan kediaman masing-masing akibat banjir sejak beberapa hari lalu.Kerajaan telah menyediakan pelan tindak balas untuk menyediakan tempat tinggal, makanan dan sanitasi, kata Deby.Chad mempunyai dua sungai utama iaitu, Chari dan Logone yang mengalir melalui wilayah selatannya dan mengalir ke Tasik Chad, di kawasan sempadan dengan Niger, Nigeria dan Cameroon.Tahun ini paras airnya menjadi lebih tinggi daripada kedua-dua sungai, menyebabkan mengalir ke pekan dan kampung sekitar, kata pakar hidrologi di Agensi Meteorologi Kebangsaan Chad, Hamid Abakar Souleymane. - REUTERS


Peniaga di Accra tutup kedai, protes ekonomi semakin buruk

ACCRA, 20 Oktober- Peniaga di ibu kota Ghana menutup kedai mereka sebagai protes terhadap keadaan ekonomi yang semakin buruk.Pusat perniagaan Accra yang kebiasaannya sibuk kini sunyi dan jalan raya turut lengang.Cedi Ghana menjunam ke paras terendah iaitu 12.3 berbanding dolar pada Rabu, apabila inflasi melonjak.Kerajaan Ghana sedang dalam proses rundingan pakej sokongan dengan Tabung Kewangan Antarabangsa.Bagaimanapun, beberapa peniaga mengatakan bahawa bantuan yang akan diterima mungkin mengambil masa lama."Disebabkan keadaan dolar inilah kami menutup kedai.Hari demi hari, dolar meningkat, ia terlalu berat buat kami," kata Francis Fynn, 53 tahun, yang telah menguruskan kedai alat tulis keluarganya selama dua dekad.

(Peniaga terlibat duduk di hadapan kedai mereka yang ditutup sebagai protes terhadap keadaan ekonomi yang buruk / Foto REUTERS)

Tambah Fynn, kadar pertukaran yang semakin teruk menyebabkannya tidak mampu membeli buku dan kertas daripada pembekal.Fynn ialah ahli Persatuan Pedagang Ghana, yang menyeru semua ahlinya di Accra untuk menangguhkan sebarang aktiviti bermula semalam sehingga Isnin depan sebagai protes.-REUTERS


Jawatankuasa AS syor suntikan COVID-19 untuk program vaksin percuma CDC

NEW YORK, 20 Oktober - Sebuah jawatankuasa pakar mengesyorkan agar suntikan vaksin COVID-19 dijadikan sebahagian daripada program vaksin kanak-kanak kendalian Pusat Kawalan dan Pencegahan Penyakit (CDC) Amerika Syarikat.Jawatankuasa tersebut mencadangkan agar semua kanak-kanak berumur 6 bulan ke atas diberi vaksin COVID-19 , manakala, kanak-kanak 5 tahun ke atas menerima suntikan dos penggalak.Bawah program itu, pelbagai jenis suntikan diberikan secara percuma kepada jutaan kanak-kanak, setiap tahun.Ketika ini, vaksin COVID-19 turut diberikan tanpa bayaran oleh kerajaan persekutuan.Namun mulai tahun depan, proses pemberian vaksin itu dijangka dikendalikan pihak swasta.

Semasa mesyuarat penasihat, pegawai kesihatan menegaskan mereka tidak mengundi untuk menambah suntikan COVID-19 pada jadual vaksin tahunan CDC. Mereka memaklumkan ini merupakan satu langkah ke arah itu tetapi tidak menetapkan langkah tambahan atau tempoh untuk langkah sedemikian.Di Amerika Syarikat, CDC menetapkan jadual sasaran vaksinasi mengikut umur dan negeri serta mewajibkan suntikan vaksin untuk kemasukan ke sekolah.Sementara itu kira-kira hanya satu pertiga kanak-kanak di AS yang menerima vaksin COVID-19. - REUTERS


Ubat demam punca 99 kanak-kanak maut

Jakarta, 20 Oktober- Hampir 100 kanak-kanak meninggal dunia akibat kerosakan buah pinggang yang kronik sepanjang tahun ini.Kerosakan buah pinggang kronik itu dikatakan berpunca daripada pengambilan ubat demam.Jurucakap Kementerian Kesihatan Mohammad Syahril berkata, "pihak berkuasa Indonesia mengenal pasti 206 kes dalam kalangan kanak-kanak dengan 99 kematian dilaporkan setakat 18 Oktober lalu."Sebelum ini, Gambia menyatakan lebih 70 kanak-kanak meninggal dunia akibat kerosakan buah pinggang kronik selepas mengambil sirap paracetamol.Sebagai langkah pencegahan, "Kementerian Kesihatan Indonesia meminta semua petugas kesihatan menghentikan sementara pemberian ubat cecair buat sementara waktu."Kementerian membeli ubat khas bagi menangani lonjakan kes itu sementara siasatan berhubung punca kes, diteruskan sejak minggu lepas."Kebanyakan kes yang dilaporkan di Indonesia melibatkan usia bawah 18 tahun, terutamanya kanak-kanak yang berumur lima tahun," kata kementerian itu.Sebelum peningkatan itu berlaku, kes berkaitan kerosakan buah pinggang dalam kalangan kanak-kanak di Indonesia adalah sekitar satu atau dua kes sebulan.


COVID-19: Filipina sahkan penularan subvarian XBB

DAVAO, 20 Oktober- Kementerian Kesihatan Filipina mendedahkan subvarian XBB dan XBC telah dikesan di negara itu, pada Selasa dengan 81 kes dicatatkan di wilayah Visayas Barat dan Davao.Manakala, 193 kes XBC dikesan di Visayas Barat dan sembilan wilayah lain.Timbalan Setiausaha Kementerian Kesihatan, Maria Rosario Vergeire mendedahkan, daripada 81 kes XBB, 70 pesakit telah pulih, manakala lapan lagi sedang menjalani kuarantin.Beliau juga memaklumkan, varian XBC pula telah menyebabkan lima individu yang dijangkiti virus itu meninggal dunia, 176 yang lain pulih, dan tiga lagi masih dikuarantin.Subvarian XBB yang pertama kali dikesan di India pada Ogos lalu, kini telah menular ke lebih 17 negara di seluruh dunia.Antara negara lain yang terjejas adalah Singapura, Australia, Bangladesh, Denmark, Jepun dan Amerika Syarikat.


Vaksin tersalah simpan, penerima tidak disyorkan vaksin semula

AMERIKA SYARIKAT, 20 Oktober- Jabatan Kesihatan North Dakota menyimpan beribu-ribu dos vaksin COVID-19 pada suhu yang salah sejak dua tahun lalu.Lebih mengejutkan, apabila vaksin tersebut telah diberikan kepada penerima.Analisis itu menyatakan, hampir 2,000 dos Moderna disimpan pada suhu yang salah dan telah diberikan kepada penerima.Semakan audit juga mendapati hampir 13,000 dos vaksin Pfizer dikeluarkan daripada simpanan tanpa data suhu.Pengauditan itu meliputi tempoh dua tahun yang berakhir pada 30 Jun dan inventori vaksin dijalankan pada 8 Ogos 2021.Bagaimanapun, pejabat juruaudit menyatakan, mereka tidak mengesyorkan vaksinasi semula bagi penerima vaksin yang terbabit .Menurut laporan audit, sekiranya vaksin tidak disimpan dengan betul, ia mungkin tidak berkesan terhadap virus COVID-19.Dalam maklum balas itu, jabatan audit menyatakan, kesilapan perkeranian atau kesilapan dokumentasi mengesyorkan bahawa dos yang sudah tamat tempoh atau tidak baik diberikan.


Sut 'Ironman' pertama kali diuji ketika hujan, angin kencang

NEW YORK, 19 Oktober- Seorang anggota paramedik British, Jamie Walsh buat pertama kalinya menerbangkan sut jet yang kelihatan seperti 'Ironman' dalam keadaan angin kencang dan hujan.Walsh berbuat demikian sebagai latihan untuk misi menyelamat mangsa di gunung."Ia adalah hari yang penting, di Cumbria, hujan turun lebat dan angin bertiup kencang, namun ia berjalan dengan sangat baik," katanya yang bekerja di Perkhidmatan Ambulans Udara Great North.Walsh telah membantu menguji kesesuaian sut tersebut sejak setahun lalu untuk digunakan oleh pasukan paramedik.

Ujian penerbangan itu disokong oleh syarikat tenaga boleh diperbaharui Denmark, Orsted.Ia dijalankan dalam keadaan hujan lebat beserta angin yang bertiup melebihi 30 batu sejam.Sut jet daripada Gravity Industries itu telah dibangunkan sejak 2017."Dengan keadaan muka bumi yang mencabar, anggota paramedik tidak boleh membawa mangsa terus ke hospital, jadi mereka perlu berada bersama mangsa dengan sangat pantas.Mereka perlu bertindak cepat untuk selesaikan masalah atau kecederaan seperti kehilangan darah walaupun ketika itu cuaca hujan lebat dan angin bertiup kencang," kata Richard Browning, pengasas Gravity Industries.Versi cetakan 3D terkini boleh mencapai kelajuan melebihi 85 batu sejam pada ketinggian lebih 12,000 kaki.-REUTERS


Rakyat Venezuala bantah dasar baharu halang kemasukan ke AS melalui darat

MEXICO, 19 Oktober- Rakyat Venezuela bersama ratusan pendatang membantah dasar baharu yang menghalang mereka merentas ke Amerika Syarikat (AS) melalui jalan darat.Bantahan dilakukan di sekitar Sungai Bravo yang terletak bersebelahan dengan sempadan AS.Terdapat kanak-kanak perempuan yang memegang papan tanda 'saya menyeberangi hutan dan mereka tidak membenarkan saya berjumpa ayah'.Ia merujuk kepada usaha mereka yang sering menjadikan laluan antara Colombia dan Panama untuk merentas ke AS, namun terhalang sejak dasar baharu diperkenalkan.Seorang wanita yang mengambil bahagian dalam protes itu, Yamilet Miranda, memberitahu Reuters, suaminya tinggal di AS.Dia dan dua anak perempuannya ditahan selama tiga hari oleh pihak berkuasa AS sebelum dihantar pulang ke Mexico.

(Yamilet Miranda memujuk dua anaknya yang menangis untuk bertemu bapa mereka ketika cubaan merentas ke AS / Foto REUTERS)

Pihak berkuasa AS dan Mexico baru-baru ini mengumumkan dasar baharu yang akan mengusir rakyat Venezuela yang memasuki sempadan darat AS kembali ke Mexico.Dasar baharu itu mengakibatkan beribu-ribu rakyat Venezuela yang dipercayai dalam perjalanan ke AS kini terkandas di antara kedua-dua negara dalam tempoh setahun apabila mereka tiba di sempadan.Ketua Misi Mexico untuk Pertubuhan Migrasi Antarabangsa (IOM), Dana Graber Ladek berkata, lebih 3,000 rakyat Venezuela telah dihantar semula ke Mexico sejak dasar itu dimulakan minggu lalu.IOM merancang untuk bekerjasama dengan kerajaan tempatan bagi meningkatkan perlindungan di Ciudad Juarez dan Tijuana, bandar sempadan yang sudah bergelut dengan jumlah pendatang yang tinggi dari pelbagai negara.-REUTERS


Arab Saudi lancar strategi kebangsaan jadi kuasa industri terkemuka

(Putera Mahkota Arab Saudi, Mohammed bin Salman bin Abdulaziz Al Saud/ AFP)

RIYADH, 19 Oktober- Putera Mahkota Arab Saudi, Mohammed bin Salman bin Abdulaziz Al Saud pada Selasa melancarkan Strategi Industri Nasional yang bertujuan menjadikan negara itu sebagai kuasa perindustrian terkemuka.Strategi itu meliputi 12 subsektor dengan lebih 800 peluang pelaburan bernilai 1 trilion riyal Saudi (US$226 bilion), lapor Xinhua memetik laporan Agensi Akhbar Saudi (SPA).Pelaburan itu dijangka menyumbang kepada pembangunan mampan bagi mencapai hasil ekonomi, termasuk menggandakan keluaran dalam negara kasar (KDNK) perindustrian sebanyak tiga kali ganda dan meningkatkan eksport industri kepada 557 bilion riyal Saudi.

Putera Mahkota Mohammed turut mengetengahkan potensi kerajaan untuk mencapai ekonomi industri yang berdaya saing dan mampan termasuk membabitkan belia berbakat, lokasi, sumber asli dan syarikat perintis negara.Kerajaan Arab Saudi akan menjadi kuasa perindustrian terkemuka melalui strategi dan perkongsian dengan sektor swasta.Usaha  untuk mempromosikan sektor itu termasuk pelancaran Program Pembangunan Industri Negara telah meningkatkan jumlah perindustrian daripada 7,206 kepada 10,640, lapor SPA.Strategi itu dijangka meningkatkan bilangan perindustrian kepada 36,000 menjelang 2035. -BERNAMA


Satu bilion kanak-kanak berisiko akibat perubahan iklim

NETHERLANDS, 19 Oktober- Indeks yang dikeluarkan KidsRights menunjukkan, kira-kira satu bilion kanak-kanak kini 'berisiko sangat tinggi' akibat perubahan iklim dan terbantutnya taraf hidup belia pada dekad yang lalu.Kumpulan hak asasi manusia itu berkata, berdasarkan angka agensi Pertubuhan Bangsa-Bangsa Bersatu (PBB), lebih satu pertiga daripada kanak-kanak dunia, iaitu kira-kira 820 juta orang kini terdedah kepada gelombang haba.Badan bukan kerajaan dari Belanda itu juga berkata, kekurangan air turut menjejaskan sebanyak 920 juta kanak-kanak di seluruh dunia, manakala penyakit seperti malaria dan denggi menjejaskan kira-kira 600 juta kanak-kanak.Indeks KidsRights yang menjadi satu-satunya analisis yang menilai hak kanak-kanak pada setiap tahun, meletakkan Iceland, Sweden dan Finland sebagai negara terbaik yang memperjuangkan hak kanak-kanak manakala Sierra Leone, Afghanistan dan Chad terburuk daripada 185 negara.

(Sierra Leone, Afghanistan dan Chad terburuk dalam analisis menilai hak kanak-kanak daripada 185 negara / AFP)

Dalam tiga negara teratas, hanya kedudukan Sweden yang berubah dari tahun sebelumnya, bergerak ke tempat kedua dari tempat keempat.Marc Dullaert, pengasas dan pengerusi KidsRights, menyifatkan laporan tahun ini sebagai 'membimbangkan bagi generasi kanak-kanak semasa dan akan datang'."Iklim yang berubah dengan pantas kini mengancam masa depan mereka dan hak asasi mereka."Tiada kemajuan ketara dalam taraf kehidupan kanak-kanak sepanjang dekad yang lalu dan selain itu, mata pencarian mereka terjejas teruk akibat pandemik COVID-19," katanya.Pandemik COVID-19 turut memberi kesan buruk terhadap kanak-kanak, kerana ada yang tidak mendapat makanan atau ubat akibat gangguan dan penutupan klinik, sehingga mengakibatkan kira-kira 286,000 kanak-kanak bawah umur lima tahun meninggal dunia.Indeks KidsRights yang disusun bersama Universiti Erasmus Rotterdam turut menyatakan, buat pertama kali dalam dua dekad, bilangan buruh kanak-kanak meningkat kepada 160 juta, mewakili peningkatan sebanyak 8.4 juta dalam tempoh empat tahun lalu.KidsRights memaklumkan, dua negara iaitu Angola dan Bangladesh dikesan meningkatkan markah mereka dengan ketara dalam isu hak kanak-kanak.Angola mengurangkan lebih separuh kematian kanak-kanak bawah lima tahun, manakala Bangladesh pula mengurangkan jumlah kanak-kanak kurang berat badan di bawah lima tahun kepada hampir separuh.Bagaimanapun laporan itu menyelar Montenegro, disebabkan kadar vaksinasi yang rendah, dengan menduduki tempat ke-49 dalam indeks berkenaanTinjauan itu menggunakan data PBB untuk mengukur bagaimana negara-negara memenuhi Konvensyen PBB mengenai Hak Kanak-kanak. - AFP


Rusia perlu dua hingga empat  tahun untuk kembalikan kekuatan tentera- Estonia

(Menteri Pertahanan Estonia, Hanno Pevkur, pada sidang media di Washington DC, Amerika Syarikat/ AFP)

WASHINGTON, 19 Oktober- Menteri Pertahanan Estonia, Hanno Pevkur menjangkakan, Rusia mungkin memerlukan dua hingga empat tahun untuk membina semula kekuatan tenteranya di Ukraine.Sehubungan itu beliau menggesa masyarakat antarabangsa memberi tekanan berterusan untuk membendung keghairahan Moscow untuk menawan Ukraine.Dalam lawatan ke Washington, Pevkur turut meramalkan perang yang panjang dan menggesa Barat untuk berdiri bersama Ukraine sehingga mereka mencapai kemenangan untuk 'dunia bebas'.Pevkur berkata, Rusia kini mula beralih kepada dron kamikaze yang dibekalkan Iran sebagai senjata utama serangan di Ukraine.Beliau juga memaklumkan ada mendengar laporan bahawa sebahagian besar senjata Moscow tidak dapat digunakan atau gagal berfungsi di lapangan selepas terlalu lama disimpan.Antara lain, katanya, sistem pertahanan udara S-300 diguna bagi melancarkan peluru berpandu biasa dan kebanyakannya meletup di udara sebelum sampai ke sasaran kerana sudah terlalu tua.

"Hakikatnya, Rusia memerlukan masa dua hingga empat tahun untuk memulihkan beberapa keupayaan, bahkan mencapai keupayaan menyamai yang mereka ada sebelum perang," katanya kepada wartawan di Amerika Syarikat (AS).Tambah beliau, sekatan Barat juga menjejaskan pengeluaran kapal terbang dan penyelenggaraan helikopter dengan menghalang Rusia daripada mendapatkan komponen utama."Apabila kita boleh mencari cara baharu bagi mengekang kegiatan Rusia menerusi sekatan, kita perlu melakukannya dengan segera," katanya.Pevkur, yang bertemu Setiausaha Pertahanan AS, Lloyd Austin, turut memberi amaran bahawa Rusia masih mempunyai kapasiti untuk melakukan serangan, termasuk terhadap anggota Pertubuhan Perjanjian Atlantik Utara (NATO) seperti Estonia.Bagaimanapun, beliau menafikan kemungkinan serangan nuklear, ancaman yang dikeluarkan oleh Presiden Rusia, Vladimir Putin, ketika beliau mengisytiharkan penjajahan wilayah Ukraine.Katanya, Rusia sudah 'menghadirkan ketakutan kepada Ukraine' dengan serangan konvensional."Saya tidak nampak apa-apa nilai tambahan yang positif kepada Rusia menerusi serangan nuklear."Satu-satunya perkara - apa yang boleh berlaku ialah mereka akan kehilangan penyokong senyap mereka seperti China atau yang lain kerana itu," katanya. - AFP


Dana AS$ 2.6 bilion, basmi polio

GENEVA, 19 Oktober - Pelan global lima tahun untuk membasmi polio setakat ini, menerima dana sebanyak AS$ 2.6 bilion, kata Pertubuhan Kesihatan Sedunia (WHO). Bagaimanapun, jumlah yang diperlukan adalah dua kali ganda untuk mencapai sasaran berkenaan. Pertubuhan Bangsa Bersatu (PBB) berkata, masih terdapat beberapa cara untuk menghapuskan jangkitan virus itu menjelang tahun 2026.

(Seorang petugas kesihatan memberikan vaksin poliokepada kanak-kanak semasa kempen vaksinasi di Herat pada 17 Oktober / FOTO AFP)

Ketua Pengarah Pertubuhan Kesihatan Sedunia, Dr Tedros Adhanom Ghebreyesus berkata, terdapat lonjakan kes yang dikesan tahun ini, termasuk di negara yang telah lama diisytiharkan bebas polio. "Kita perlu ingat cabaran besar yang kita tempuhi dalam menghadapi polio, kekal untuk usaha hapuskannya dan selesaikan tugas itu untuk selama-lamanya." katanya.Ia merupakan peringatan jelas bahawa jika matlamat untuk membasminya tidak tercapai, ia mungkin akan meningkat semula secara global. - AFP


Dua pelancong Sepanyol terbunuh akibat kemalangan belon udara panas di Turkiye

ISTANBUL, 19 Oktober- Dua pelancong Sepanyol terbunuh manakala tiga lagi cedera dalam kemalangan belon udara panas di Cappadocia, Turkiye semalam, menurut pihak berkuasa tempatan.Belon udara panas milik syarikat swasta itu dilaporkan berlepas dari Zelve Ruins daerah Avanos dan membuat pendaratan cemas di wilayah Killik akibat cuaca tidak menentu, menurut pejabat gabenor wilayah dalam satu kenyataan.Ketika kejadian belon udara itu membawa 28 penumpang dan dua kru.Menurut siasatan awal, kemalangan berpunca akibat angin bertiup kencang secara tiba-tiba.Siasatan lanjut sedang dijalankan manakala mangsa yang cedera kini dirawat di hospital.

Seorang peminat belon menerbangkan belon udara panasnya semasa festival belon antarabangsa "Discover Armenia from the Sky" / FOTO AFP

Cappadocia terkenal dengan belon udara panas dan menjadi destinasi pelancongan terkemuka buat pelawat domestik dan asing.Destinasi ini menjadi antara lokasi yang membolehkan pengunjung menaiki belon udara panas hampir sepanjang tahun kerana cuaca ideal di rantau ini. -AFP


Jokowi terima kunjungan Presiden FIFA bincang transformasi bola sepak Indonesia

JAKARTA, 19 Oktober- Presiden Indonesia Joko Widodo menerima kunjungan Presiden FIFA Gianni Infantino untuk membincangkan hala tuju arena bola sepak negara itu susulan tragedi yang berlaku di Stadium Kanjuruhan, di Malang, Jawa Timur.Pertemuan selama dua jam di Istana Merdeka turut membincangkan secara terperinci aspek pengurusan stadium, keselamatan, perlawanan dan penyokong.“Transformasi bola sepak Indonesia akan bermula bersama FIFA yang akan mempunyai pejabat di sini sehingga semuanya berjalan lancar,” kata Joko Widodo, yang dikenali mesra sebagai Jokowi dalam satu kenyataan.Sementara itu, Infantino menegaskan FIFA sedia bekerjasama rapat dengan kerajaan, Konfederasi Bola Sepak Asia dan Persatuan Bola Sepak Indonesia untuk mereformasi bola sepak Indonesia.Usaha ini penting memandangkan Indonesia akan menganjurkan FIFA U-20 World Cup 2023, selepas pembatalan edisi 2021 akibat pandemik COVID-19.Pada 8 Oktober, Jokowi mengesahkan Indonesia tidak akan dikenakan hukuman oleh FIFA susulan tragedi 1 Okt di Stadium Kanjuruhan di mana 133 penyokong maut akibat rusuhan dan rempuhan apabila penyokong memasuki padang. Kekalahan pasukan tuan rumah Arema FC buat kali pertama di laman sendiri dalam tempoh 23 tahun semasa pertemuan dengan pasukan Persebaya Surabaya mencetuskan kemarahan penyokong.

Gianni Infantino (kanan), Presiden FIFA menyampaikan jersi cenderahati kepada Presiden Indonesia Joko Widodo (kiri) semasa kenyataan akhbar di Istana Presiden, di sini FOTO AFP

Situasi bertukar tegang, memaksa pihak keselamatan melepaskan gas pemedih mata menyebabkan beribu-ribu penyokong berasak-asak untuk keluar dari padang melalui beberapa pintu sehingga menyebabkan rempuhan.Jumlah yang maut bertambah menjadi 133 orang selepas seorang penyokong yang dirawat di hospital meninggal dunia, semalam. -AFP


Poland beli 288 pelancar roket Korea Selatan

WARSAW, 18 Oktober - Poland bersedia untuk menandatangani perjanjian rangka kerja pembelian 288 pelancar roket berbilang K239 Chunmoo dari Korea Selatan, kata kementerian pertahanan Poland.Bawah perjanjian yang akan ditandatangani Menteri Pertahanan, Mariusz Blaszczak itu, 18 pelancar roket akan dihantar pada 2023 dan dipasang pada kenderaan Jelcz Poland.Kementerian pertahanan dalam satu kenyataan memaklumkan, sistem itu boleh membawa peluru berpandu balistik dengan jarak 290 kilometer dan misil berpandu dengan jarak 80 kilometer.Poland telah meningkatkan pembelian senjata secara besar-besaran sejak Rusia menyerang Ukraine, serta menghantar bantuan ketenteraan ke Kiev dan mengambil berjuta-juta pelarian Ukraine.Blaszczak minggu lepas berkata perjanjian Korea Selatan tidak akan menjejaskan tempahan sedia ada Poland bagi sistem pelancar roket berbilang HIMARS dari Amerika Syarikat yang akan dihantar tahun depan.Poland minggu ini juga menerima kereta kebal K2 dan artileri K9 pertamanya dari Korea Selatan bawah tempahan yang dibuat pada awal tahun.-AFP

(Pelancar roket berbilang K239 Chunmoo, Korea Selatan/REUTERS)


(Seorang pekerja mengisi petrol dalam kereta beca di stesen minyak syarikat petroleum Ceylon di Colombo pada 17 Oktober, 2022/AFP)

COLOMBO, 18 Oktober- Parlimen Sri Lanka meluluskan undang-undang yang membenarkan persaingan asing dalam pasaran bahan bakar tempatan, menamatkan duopoli 19 tahun ketika negara muflis itu bergelut untuk mengimport minyak.Langkah itu membuka laluan kepada firma minyak antarabangsa untuk memasuki semula Sri Lanka buat kali pertama sejak nasionalisasi syarikat minyak pada awal 1960-an, kecuali Indian Oil Corporation yang beroperasi di negara tersebut sejak 2003."Ini akan membolehkan pembekal global masuk sebagai pengendali runcit. Ini akan meliberalisasikan sektor tenaga." kata Menteri Tenaga, Kanchana Wijesekera. Pegawai berkata syarikat swasta perlu membiayai import minyak daripada rizab pertukaran asing mereka sendiri dan bersetuju untuk mengekalkan keuntungan mereka di Sri Lanka selama sekurang-kurangnya setahun.Undang-undang baharu itu disegerakan kerana kerajaan kehabisan tukaran asing untuk mengimport bahan bakar, kesulitan yang telah menyebabkan kekurangan teruk dan catuan yang ketat.Kekurangan itu mencetuskan bantahan meluas sehingga menggulingkan Presiden Gotabaya Rajapaksa pada Julai ketika Sri Lanka terjerumus ke dalam krisis ekonomi terburuk sejak kemerdekaan daripada Britain pada 1948. -AFP

(Sri Lanka buka pasaran bahan bakar kepada firma asing/AFP)


Nahas helikopter: Enam terkorban di Himalaya

NEW DELHI, 18 Oktober - Sebuah helikopter yang membawa enam penumpang ke Kedarnath di wilayah Himalaya, India terhempas. Ketua Polis Uttarakhand, Ashok Kumar berkata kesemua mangsa termasuk juruterbang terkorban. Pasukan penyelamat telah digerakkan ke lokasi kejadian bagi urusan menyelamat. Katanya, masih terlalu awal untuk menentukan punca kemalangan, namun cuaca buruk boleh menjadi faktor nahas tersebut.Rakaman daripada Reuters menunjukkan kepulan asap dari lokasi yang dikelilingi bukit.-REUTERS


Kerajaan Perancis bersedia guna "senjata" lulus Bajet 2023 tanpa undian

PARIS, 18 Oktober- Kerajaan Perancis bersedia untuk menggunakan "senjata perlembagaan" yang jarang digunakan untuk memaksa belanjawannya diluluskan parlimen, setelah pembangkang menentang rang undang-undang perbekalan yang dibentang dan mahukan pindaan.Kebuntuan itu menggariskan kedudukan lemah Presiden Emmanuel Macron sejak parti berpusatnya kehilangan majoriti dalam pilihan raya parlimen musim bunga lalu, hanya beberapa minggu selepas beliau dipilih semula ke jawatan presiden.Jurucakap kerajaan, Olivier Veran berkata Perdana Menteri, Elisabeth Borne "mungkin" menggunakan Artikel 49.3 Perlembagaan, yang akan menamatkan perbahasan dan meluluskan Bajet 2023 tanpa undian."Buat masa ini, kita akan melihat bagaimana perdebatan itu berlangsung selepas beberapa sesi tegang sejak minggu lalu," kata Veran kepada televisyen France 2.Jika Artikel 49.3 digunakan, penentang yang berhaluan kiri dan sayap kanan dijangka menggesa undi tidak percaya untuk memaksa kerajaan meletak jawatan.Undi itu bagaimanapun tidak mungkin diluluskan kerana Republikan konservatif telah menyatakan mereka tidak akan menyertai usaha menjatuhkan pentadbiran Macron. -AFP

(Elisabeth Borne bercakap semasa sesi Soalan kepada kerajaan di Perhimpunan Kebangsaan/AFP)


Tandas tertua di Jepun rosak dirempuh kereta

(Taman Hojo antara yang terletak dalam kawasan Kuil Tofukuji/FOTO www.japan-guide.com)

TOKYO, 18 Oktober- Seorang lelaki Jepun yang bertugas memelihara warisan budaya, secara tidak sengaja mengundur keretanya ke arah tapak tandas tertua di negara itu, di sebuah kuil Buddha yang berusia berabad-abad, kata polis hari ini.Kuil Tofukuji di wilayah Kyoto barat menempatkan tandas yang dikatakan wujud sejak abad ke-15, menjadikan ia sebagai aset budaya yang penting.Bagaimanapun, polis memaklumkan, pintu kayu asal yang menuju ke tapak itu 'musnah' selepas pemandu, seorang lelaki berusia 30 tahun dari Persatuan Pemeliharaan Warisan Kyoto, secara tidak sengaja mengundurkan keretanya ke arah tandas itu, pagi semalam.Selepas meletak kenderaan di hadapan tandas berkenaan, lelaki itu menekan pedal minyak untuk menghidupkan semula keretanya, tanpa menyedari kenderaan itu masih dalam keadaan untuk mengundur."Kami dimaklumkan, ia akan memerlukan banyak kerja untuk memulihkannya," kata seorang pegawai polis Kyoto kepada AFP.Seorang pegawai Kyoto yang bertanggungjawab dalam pemeliharaan warisan budaya, Norihiko Murata, memaklumkan kepada AFP, dinding di bahagian dalam tapak itu juga mengalami kerosakan kecil, namun tandas sebenar, membabitkan dua barisan lubang, terselamat.

(Kuil Tofukuji di wilayah Kyoto barat menempatkan tandas yang dikatakan wujud sejak abad ke-15, menjadikan ia sebagai aset budaya yang penting/FOTO www.japan-guide.com)

Tandas itu secara tradisinya digunakan oleh sami sebagai sebahagian daripada latihan pertapaan mereka, namun ia tidak lagi digunakan."Sudah tentu ia mengecewakan, yang mana sebahagian daripada harta budaya yang penting ini sudah rosak seperti ini."Kami akan membincangkan langkah memulihkannya dengan cara yang akan mengekalkan sebanyak mungkin nilai budayanya," kata Murata. - AFP


Hyundai Motor pertimbang kemungkinan jual kilang pengeluaran di Rusia

ST.PETERSBURG, 18 Oktober - Pengeluar kereta Korea Selatan, Hyundai Motor sedang mempertimbang mengenai operasinya di Rusia termasuk kemungkinan menjual kilang pengeluarannya di negara itu.Hyundai Motor baru-baru ini menyerahkan kepada pihak pengurusan laporan analisis situasi dan prospek masa depan perniagaannya di Rusia.Laporan Hyundai itu termasuk analisis syarikat terhadap senario dan kesan penjualan kilang Rusia, sambil memetik persekitaran yang sukar untuk menjalankan aktiviti operasi biasa.Namun, setakat ini Hyundai Motor tidak mengeluarkan sebarang kenyataan.

Hyundai Motor dan sekutunya, Kia Corp adalah antara 10 pembuat kereta terbesar di dunia yang mengeluarkan kira-kira 200,000 kenderaan setahun di Rusia, kira-kira empat peratus daripada kapasiti pengeluaran globalnya.Banyak operasi kilang di Rusia telah menggantung pengeluaran dan pekerja diberhentikan kerana kekurangan peralatan berteknologi tinggi susulan banyak sekatan sejak perang Rusia-Ukraine pada 24 Februari lalu.Operasi Hyundai di kilangnya di St Petersburg telah digantung sejak Mac. -REUTERS


Tanah runtuh di Venezuela korbankan tiga orang

(Orang ramai cuba mengalihkan motosikal yang tersangkut dalam lumpur selepas berlaku tanah runtuh akibat hujan lebat di El Castano, Venezuela/ AFP)

CARACAS, 18 Oktober - Tanah runtuh di utara Venezuela telah mengorbankan sekurang-kurangnya tiga orang, kata Presiden Venezuela Nicolas Maduro pada hari Isnin.Laporan awal memaklumkan mengenai kerosakan yang ketara selepas tanah runtuh berlaku di El Castano, daerah Maracay, ibu negeri Aragua, terletak 80 kilometer (50 batu) dari Caracas.Rakaman televisyen Venezuela menunjukkan banjir lumpur memusnahkan segala-galanya di laluannya termasuk menghanyutkan kenderaan, pokok dan batu besar.

(Presiden Venezuela Nicolas Maduro meninjau di kawasan terjejas selepas berlaku tanah runtuh akibat hujan lebat di El Castano, Venezuela/ AFP)

Maduro membuat pengumuman itu semasa berucap di Las Tejerias, lokasi tanah runtuh yang berlaku seminggu lalu, menyebabkan 54 orang mati dan lapan hilang, menurut angka terbaharu yang dipetik presiden. -AFP


1.4 juta individu dewasa di Kanada alami 'Long COVID'

OTTAWA, 18 Oktober- Kira-kira 1.4 juta individu dewasa di Kanada menunjukkan mereka mengalami simptom sekurang-kurangnya tiga bulan selepas ujian positif COVID-19 atau disyaki jangkitan, menurut statistik agensi kebangsaan.Daripada mereka yang menunjukkan ujian positif sebelum ini atau disyaki jangkitan COVID-19, sebanyak 14.8 peratus mengalami simptom sekurang-kurangnya tiga bulan selepas jangkitan mereka, kata agensi itu, sambil menambah ia diterjemahkan kepada kira-kira 1.4 juta individu dewasa Kanada atau 4.6 peratus daripada penduduk negara itu berusia 18 tahun ke atas, lapor Xinhua.Menerusi kerjasama Agensi Kesihatan Awam Kanada, agensi statistik berkenaan mengeluarkan maklumat mengenai warga Kanada yang mengalami gejala jangka panjang selepas diuji positif COVID-19 atau mengesyaki jangkitan itu sebelumnya.Menurut agensi itu, peratusan wanita lebih tinggi mengalami gejala berpanjangan berbanding lelaki.Tiada perbezaan ketara mengikut kumpulan umur ditemui dalam peratusan individu dewasa Kanada yang melaporkan gejala berpanjangan.Keletihan adalah simptom yang paling tidak dapat diselesaikan, diikuti batuk dan sesak nafas, kata agensi itu. -BERNAMA


Krisis banjir di Australia dijangka bertambah buruk

(Imej satelit menunjukkan ladang yang ditenggelami banjir di Rochester, Australia, kelmarin /REUTERS)

SYDNEY, 18 Oktober- Ribuan penduduk di seluruh tenggara Australia hari ini bersiap sedia menghadapi banjir yang dijangka berlaku susulan ramalan cuaca memberi amaran lebih banyak hujan lebat pada minggu ini, mengakibatkan paras sungai menenggelamkan ladang, bandar serta kediaman.Sungai terpanjang di Australia, Murray yang merentasi sempadan antara dua negeri berpopulasi tinggi iaitu New South Wales dan Victoria, boleh mencapai paras tertinggi dalam tempoh hampir 30 tahun pada Jumaat ini di sekitar bandar sempadan Echuca dan Moama, yang menempatkan lebih 20,000 orang, menurut kemas kini baharu Biro Meteorologi.Di Moama, kira-kira 200 kilometer di utara Melbourne, krew kecemasan meningkatan penghantaran beg pasir dan menubuhkan pusat penyelamat bagi membantu melindungi ratusan penduduk yang dipindahkan.Beberapa ribu lagi di utara Victoria dan selatan New South Wales diberi amaran supaya bersedia meninggalkan rumah mereka.

Meskipun cuaca buruk sudah semakin reda, amaran banjir besar masih kekal merentasi kawasan luas tenggara selepas wilayah itu menerima jumlah hujan melebihi jangka masa sebulan dalam tempoh dua hari minggu lalu."Kapasiti empangan dan paras sungai mencapai tahap maksimum, jadi kita menjangkakan beberapa hari ini akan menjadi tempoh sukar. Malah, walaupun langit cerah, penduduk diminta bersedia untuk berpindah," kata Perdana Menteri New South Wales, Dominic Perrottet ketika taklimat media.Hujan berlebihan dijangka lewat esok di beberapa wilayah yang dilanda banjir dengan sistem tekanan rendah dijangka meningkatkan paras sehingga 50 milimeter (mm) hujan.Sementara itu, Bendahari Persekutuan Jim Chalmers memberi amaran banjir di sesetengah kawasan berupaya melonjakkan harga makanan dan menandakan lebih banyak perbelanjaan bantuan mendahului bajet yang dijadualkan minggu depan."Apabila beberapa tanah ladang terbaik di dunia ditakungi air, ia akan mengakibatkan tanaman terjejas dan memberi kesan kepada kos sara hidup sekitar Australia," katanya.Pembuat minuman berasaskan tumbuhan dan tenusu Noumi, yang memproses susu di sebuah kemudahan di bandar Shepparton yang dilanda banjir, memaklumkan operasi berjalan pada kapasiti berkurangan di tengah-tengah laporan media penternak tenusu membuang susu selepas ladang terputus akibat air yang semakin meningkat. - REUTERS


Separuh negara dunia tidak bersedia hadapi bencana

GENEVA, 18 Oktober- Pertubuhan Bangsa-Bangsa Bersatu memberi amaran, walaupun cuaca ekstrem dan bencana iklim semakin meningkat, separuh daripada negara tidak mempunyai sistem amaran awal lanjutan yang diperlukan untuk menyelamatkan nyawa.Dalam laporan baharu, agensi PBB untuk cuaca dan pengurangan risiko bencana mendapati negara yang mempunyai sistem amaran awal yang lemah secara purata menyaksikan kematian lapan kali ganda lebih besar daripada bencana berbanding negara yang mempunyai langkah kukuh.Sistem amaran awal yang betul untuk banjir, kemarau, gelombang panas, ribut atau bencana lain membolehkan perancangan untuk meminimumkan kesan buruk.Setiausaha Agung PBB, Antonio Guterres berkata, ,emandangkan kesan perubahan iklim semakin dirasai, dunia menyaksikan lebih banyak bencana yang mempunyai impak yang meruncing."Keadaan cuaca ekstrem akan terus berlaku, netapi ia tidak perlu menjadi bencana yang membawa maut."Oleh itu, setiap negara harus dilengkapi dengan sistem amaran awal pelbagai bahaya, tetapi hanya separuh daripada negara di dunia pada masa ini mempunyai mekanisme sedemikian," katanya menurut laporan PBB berkenaan."Wilayah yang lebih miskin, selalunya yang paling terdedah kepada kejutan iklim dan bencana alam, kawasan yang paling lemah dari segi persediaanb dan semakin berisikio menghadapi situasi sukar dengan pelbagai kesan lebih buruk," tambahnya.JURANG YANG KETARASementara itu, mengulas lanjut, Guteres berkata kira-jkira lebih separuh daripada negara kurang membangun di dunia dan hanya satu pertiga daripada negara membangun mempunyai sistem amaran awal pelbagai bahaya, katanya.Setiausaha Agung PBB bagi Pengurangan Risiko Bencana, Mami Mizutori menyuarakan kebimbangan mengenai jurang yang ketara dalam perlindungan bagi negara-negara berkenaan."Ini adalah situasi yang perlu diubah segera untuk menyelamatkan nyawa, mata pencarian dan aset.

(Lebih separuh daripada negara kurang membangun di dunia dan hanya satu pertiga daripada negara membangun mempunyai sistem amaran awal pelbagai bahaya/REUTERS)

"Apabila ancaman meningkat, sistem amaran awal pada masa yang sama telah menyumbang ke arah mengurangkan kadar kematian berkaitan bencana dengan ketara," katanya.Laporan PBB menunjukkan bilangan orang yang terjejas akibat bencana meningkat hampir dua kali ganda daripada purata 1,147 setiap 100,000 setahun antara 2005 dan 2014, kepada 2,066 dari 2012 hingga 2021.Pada masa yang sama, bilangan orang yang terbunuh atau hilang selepas bencana setiap tahun menurun daripada 1.77 bagi setiap 100,000 orang dalam tempoh sebelumnya kepada 0.84 dalam tempoh yang kemudian.Mizutori merujuk kepada bencana banjir monsun baru-baru ini di Pakistan, yang menenggelamkan satu pertiga daripada negara itu, dan menyebabkan hampir 1,700 orang terkorban."Walaupun pembunuhan beramai-ramai ini, angka kematian mungkin lebih tinggi jika tidak kerana sistem amaran awal," katanya.PBB mahu semua negara melaksanakan sistem amaran awal dalam tempoh lima tahun, dan akan membentangkan pelan tindakan semasa sidang kemuncak iklim COP27 November di Mesir."Mereka yang telah melakukan paling sedikit untuk menyebabkan krisis iklim membayar harga tertinggi," katanya.- AFP


Thailand catat 11 kes jangkitan cacar monyet

BANGKOK, 18 Oktober- Seorang lelaki tempatan berusia 40 tahun yang pulang dari Qatar disahkan positif kes cacar monyet, kes ke-11 yang dilaporkan di Thailand.Pemangku Ketua Pengarah Jabatan Kawalan Penyakit (DDC) Tares Krassanairawiwong berkata lelaki itu yang bekerja sebagai tukang urut di Qatar, menunjukkan simptom termasuk demam dan ruam pada 8 Oktober, sebelum pulang ke Thailand.Setiba di Bangkok pada 15 Oktober, lelaki itu mendapatkan rawatan di sebuah hospital swasta di Pathum Thani dan doktor mengesyaki dia dijangkiti cacar monyet. “Pesakit dipindahkan ke Institut Penyakit Berjangkit Bamrasnaradura untuk rawatan. Ujian makmal mengesahkan dia positif cacar monyet,” katanya.Tares berkata DDC telah meningkatkan pengesanan kontak rapat bagi membendung penularan jangkitan.Thailand melaporkan kes cacar monyet pertama membabitkan warna Nigeria berusia 27 tahun di Phuket pada 18 Julai. Lelaki itu bagaimanapun melarikan diri selepas dimaklumkan keputusan ujiannya positif. Lelaki itu kemudiannya ditemui di Phnom Penh, Kemboja dan di rawat di hospital di sana.Sementara itu, Timbalan Ketua Pengarah DDC Dr ophon Iamsirithavorn bekata 10 orang yang disahkan kes cacar monyet di negara itu pulih sepenuhnya. Beliau berkata 59 orang yang dikenal pasti sebagai kontak rapat juga bebas daripada penyakit itu selepas menjalani pemantauan selama 21 hari. - BERNAMA


Enam maut pesawat pejuang Rusia terhempas, langgar pangsapuri

YEYSK, 18 Oktober- Sekurang-kurang enam orang maut, manakala 19 lagi cedera selepas pesawat pejuang tentera Rusia terhempas mengenai sebuah bangunan pangsapuri, lapor agensi berita Tass.Dalam kejadian itu, enam orang dilaporkan hilang, menurut agensi berita yang memetik pegawai tempatan.Yeysk dipisahkan dari wilayah Rusia yang diduduki di selatan Ukraine oleh Selat Laut Azov.Saluran berita tentera Zvezda menyiarkan video menunjukkan letupan pesawat pejuang pengebom jarak sederhana supersonik Sukhoi Su-34 ketika ia menjunam ke arah pangsapuri.Sementara itu, agensi Rusia memaklumkan juruterbang pesawat berkenaan sudah dikeluarkan.Agensi tempatan yang memetik Menteri Kecemasan Persekutuan, Alexander Kurenkov memaklumkan, enam orang terkorban, manakala enam lagi hilang seperti dilaporkan Tass.Katanya, Presiden Rusia, Vladimir Putin segera mengarahkan beliau bergegas ke lokasi nahas selepas mendapat maklumat mengenai insiden itu.Rakaman visual dari lokasi menunjukkan sebahagian besar pangsapuri sembilan tingkat itu terbakar disebabkan nahas terbabit dan pihak berkuasa tempatan kemudiannya memaklumkan kebakaran sudah dipadamkan.Gabenor Wilayah Krasnodar, Veniamin Kondratyev menafikan laporan tempatan yang mendakwa pesawat itu membawa muatan berisi peluru."Jika ia berlaku, hanya separuh bangunan mungkin berada di sini," katanya kepada pemberita lapor RIA.Kira-kira 250 penghuni dipindahkan termasuk 40 kanak-kanak, kata pihak berkuasa.

(Laporan awal mendapati sebuah pesawat Sukhoi Su-34 terhempas mengenai sebuah pangsapuri di Yeysk selepas berlaku kebakaran pada salah satu daripada enjinnya / REUTERS)

Dalam pada itu, RIA memaklumkan nahas berlaku ketika pesawat dalam penerbangan latihan dari lapangan terbang tentera.Memetik kenyataan Kementerian Pertahanan, juruterbang terlebih dulu memaklumkan mengenai enjin pesawat terbakar ketika beliau memulakan penerbangan dan mencetuskan kebakaran apabila merempuh bangunan kediaman itu.Jawatankuasa Penyiasat Rusia yang menangani jenayah serius berkata, pihaknya akan membuka kertas siasatan dan menghantar pasukan ke lokasi kejadian.Sementara itu, Kremlin memaklumkan Putin sudah dimaklumkan mengenai nahas itu dan beliau sudah mengarahkan segala bantuan diberikan kepada mangsa. - REUTERS


Bertindak terlalu cepat dengan pembaharuan cetuskan kegawatan ekonomi, Truss mohon maaf

(Perdana Menteri Britain, Liz Truss memohon maaf kerana bertindak 'terlalu cepat' dengan pembaharuan yang mencetuskan kegawatan ekonomi/ AFP)

LONDON, 18 Oktober - Perdana Menteri Britain, Liz Truss memohon maaf kerana bertindak 'terlalu cepat' dengan pembaharuan yang mencetuskan kegawatan ekonomi, tetapi berikrar untuk kekal sebagai pemimpin walaupun berlaku beberapa perkara yang memalukan."Saya mahu menerima tanggungjawab dan memohon maaf atas kesilapan yang telah dilakukan...kami pergi terlalu jauh dan terlalu pantas," katanya kepada BBC.Bagaimana pun, beliau berkata bahawa beliau 'komited sepenuhnya untuk memberikan sumbangan untuk negara ini' walaupun timbul persoalan mengenai siapa yang kini mengawal dasar kerajaan.Kerajaannya pada hari Isnin memansuhkan hampir semua pemotongan cukai yang didorong oleh hutang yang diumumkan bulan lalu untuk mengelakkan kekacauan pasaran baharu.Tindakan mengejutkan oleh ketua kewangan baharu, Jeremy Hunt yang menggantikan Kwasi Kwarteng yang dipecat, menyebabkan kedudukan Truss dalam keadaan tidak menentu.

(Tindakan mengejutkan oleh ketua kewangan baharu, Jeremy Hunt yang menggantikan Kwasi Kwarteng yang dipecat, menyebabkan kedudukan Truss dalam keadaan tidak menentu/ AFP)

Canselor perbendaharaan itu berkata tiada kerajaan boleh mengawal pasaran, tetapi menegaskan tindakannya akan memberi kepastian terhadap kewangan awam dan membantu menjamin pertumbuhan."Perdana Menteri dan saya bersetuju semalam untuk membatalkan hampir semua langkah cukai yang diumumkan dalam pelan pertumbuhan tiga minggu lalu," kata Hunt kepada parlimen, diapit oleh Truss yang berwajah muram.Beliau juga mengumumkan pembentukan majlis penasihat ekonomi, yang menampilkan empat pakar di luar kerajaan.Truss memberitahu BBC bahawa beliau masih percaya pada 'pertumbuhan tinggi, ekonomi cukai rendah' tetapi kestabilan ekonomi itu adalah keutamaan beliau sebagai Perdana Menteri. -AFP


Raja dadah, Don Mario dipenjara 35 tahun

(Polis Colombia mengiringi raja dadah Daniel Rendon Herrera atau  "Don Mario", di lapangan terbang tentera Catam di Bogota pada 15 April 2009/REUTERS)

NEW YORK, 18 Oktober- Raja dadah Colombia yang digelar Don Mario, dijatuhi hukuman penjara 35 tahun di penjara Amerika Syarikat.

Tahun lalu, Don Mario, atau nama sebenarnya Daniel Rendon Herrera, mengaku bersalah di mahkamah New York kerana menjalankan kegiatan dadah dan bersubahat menyokong kumpulan pengganas dipanggil Clan del Golfo (puak Teluk).Hukuman itu "menandakan tamatnya kegiatan jenayah berkaitan perniagaan dadah Rendon Herrera, pernah dilabel 'pengganas narkotik' paling digeruni di Colombia," kata Breon Peace, pendakwa bagi Daerah Timur New York.Rendon Herrera pernah menjadi ketua United Self-Defense Forces of Colombia, dikenali sebagai AUC, yang ditetapkan oleh kerajaan AS pada tahun 2001 sebagai organisasi keganasan global.Dia mengaku di mahkamah memberi sokongan material kepada organisasi pengganas yang membunuh, menculik, dan menyeksa pengedar dadah dan orang awam saingannya, menurut Jabatan Kehakiman AS dalam satu kenyataan.

(Anggota polis berdiri di sebelah senjata yang dirampas semasa pameran untuk akhbar di Bogota 7 April 2008. Sebanyak 148 senapang serbu telah dirampas daripada penyeludup dadah Daniel Rendon, lebih dikenali sebagai Don Mario, semasa operasi "Colombia 10", kata pihak berkuasa/REUTERS)

Rendon Herrera juga mengaku telah memperdagangkan lebih 80 tan kokain sebagai sebahagian daripada empayar dadah bernilai berbilion dolar.Sebagai tambahan kepada hukuman penjaranya, Hakim Doris Irizarry memerintahkan raja dadah berusia 57 tahun dari wilayah Antioquia itu, membayar ganti rugi berjumlah AS$45.7 juta. -AFP